























I PRIEDAS

PREPARATO CHARAKTERISTIKŲ SANTRAUKA
[bookmark: _Toc129243098][bookmark: _Toc129243223]
1.	VAISTINIO PREPARATO PAVADINIMAS

Naproxen/Esomeprazole Orion 500 mg/20 mg modifikuoto atpalaidavimo tabletės


[bookmark: _Toc129243099][bookmark: _Toc129243224]2.	KOKYBINĖ IR KIEKYBINĖ SUDĖTIS

Kiekvienoje modifikuoto atpalaidavimo tabletėje yra 500 mg naprokseno (naproxenum) ir ezomeprazolo magnio druskos trihidrato, atitinkančio 20 mg ezomeprazolo (esomeprazolum).

Visos pagalbinės medžiagos išvardytos 6.1 skyriuje.


[bookmark: _Toc129243100][bookmark: _Toc129243225]3.	FARMACINĖ FORMA

Modifikuoto atpalaidavimo tabletė (tabletė)
Tablečių sudėtyje yra žarnyne tirpiu (skrandyje neiriu) dangalu dengto naprokseno ir plėvele dengto ezomeprazolo.

Geltonos spalvos, ovalios formos plėvele dengtos tabletės (18 mm x 9 mm dydžio), kurių vienoje pusėje juodais dažais užrašyta „NE2“, o kita pusė lygi.


[bookmark: _Toc129243101][bookmark: _Toc129243226]4.	KLINIKINĖ INFORMACIJA

[bookmark: _Toc129243102][bookmark: _Toc129243227]4.1	Terapinės indikacijos

Naproxen/Esomeprazole Orion skirtas simptominiam suaugusiųjų osteoartrito, reumatoidinio artrito ir ankilozinio spondilito gydymui, jeigu yra su nesteroidinių vaistinių preparatų nuo uždegimo (NVPNU) vartojimu susijusių skrandžio ir (arba) dvylikapirštės žarnos opų atsiradimo rizika, kai manoma, kad gydymo mažesnėmis naprokseno ar kitų NVPNU dozėmis nepakanka.

[bookmark: _Toc129243103][bookmark: _Toc129243228]4.2	Dozavimas ir vartojimo metodas

Dozavimas

Rekomenduojama dozė yra 1 tabletė (500 mg/20 mg), ji vartojama du kartus per parą.

Naprokseno nepageidaujamas poveikis gali būti silpnesnis vartojant mažiausią veiksmingą dozę trumpiausią įmanomą laikotarpį (žr. 4.4 skyrių). Jeigu pacientas anksčiau nevartojo NVPNU, reikia apsvarstyti galimybę skirti mažesnę naprokseno ar kito NVPNU paros dozę. Šiam tikslui į rinką tiekiami atskiri kartu vartojami vaistiniai preparatai. Jei bendra naprokseno 1 000 mg paros dozė (500 mg du kartus per parą) laikoma netinkama, turi būti taikomas alternatyvus gydymas atskirai vartojamais mažesnio stiprumo naproksenu arba kitais NVPNU.

Gydymą reikia tęsti tol, kol bus pasiekti individualūs tikslai, jis turi būti reguliariai vertinamas ir, jei naudos nėra arba būklė blogėja, nutraukiamas.

Dėl uždelsto naprokseno atpalaidavimo iš skrandyje neirios farmacinės formos (3–5 valandų) Naproxen/Esomeprazole Orion nėra skirtas ūminėms skausmo būklėms (pvz., dantų skausmui) malšinti, tačiau jo galima vartoti paūmėjusiam osteoartritui, reumatoidiniam artritui ir ankiloziniam spondilitui gydyti.

Ypatingos populiacijos

Pacientams, kurių inkstų funkcija sutrikusi
Pacientams, kuriems yra lengvas ar vidutinio sunkumo inkstų funkcijos sutrikimas, naprokseno/ezomeprazolo reikia skirti atsargiai, atidžiai stebint inkstų funkciją. Reikia apsvarstyt bendros naprokseno paros dozės sumažinimo galimybę (žr. 4.4 ir 4.5 skyrius). Jeigu bendra naprokseno 1 000 mg paros dozė (500 mg du kartus per parą) laikoma netinkama, turi būti taikomas alternatyvus gydymas atskirai vartojamais mažesnio stiprumo naproksenu arba kitais NVPNU, be to, turi būti iš naujo įvertintas poreikis tęsti skrandį apsaugantį gydymą.

Pacientams, kuriems yra sunkus inkstų funkcijos sutrikimas (kreatinino klirensas < 30 ml/min.), naprokseno/ezomeprazolo vartoti draudžiama, kadangi nustatyta naprokseno metabolitų akumuliacija sunkiu inkstų nepakankamumu sergančių pacientų ir dializuojamų pacientų organizme (žr. 4.3 ir 4.4 skyrius).

Pacientams, kurių kepenų funkcija sutrikusi
Pacientams, kuriems yra lengvas ar vidutinio sunkumo kepenų funkcijos sutrikimas, naprokseno/ezomeprazolo reikia skirti atsargiai, atidžiai stebint kepenų funkciją. Reikia apsvarstyti bendros naprokseno paros dozės sumažinimo galimybę (žr. 4.4 ir 5.2 skyrius). Jeigu bendra naprokseno 1 000 mg paros dozė (500 mg du kartus per parą) laikoma netinkama, turi būti taikomas alternatyvus gydymas atskirai vartojamais mažesnio stiprumo naproksenu arba kitais NVPNU, be to, turi būti iš naujo įvertintas poreikis tęsti skrandį apsaugantį gydymą.

Pacientams, kuriems yra sunkus kepenų funkcijos sutrikimas, naprokseno/ezomeprazolo vartoti draudžiama (žr. 4.3 ir 5.2 skyrius).

Senyviems (> 65 metų) pacientams
Senyviems pacientams yra didesnė sunkių nepageidaujamų reakcijų rizika (žr. 4.4 ir 5.2 skyrius). Jei bendra naprokseno 1 000 mg paros dozė (500 mg du kartus per parą) laikoma netinkama (pvz., senyviems pacientams, kurių inkstų funkcija sutrikusi, arba kurių kūno svoris mažas), turi būti taikomas alternatyvus gydymas atskirai vartojamais mažesnio stiprumo naproksenu arba kitais NVPNU, be to, turi būti iš naujo įvertintas poreikis tęsti skrandį apsaugantį gydymą.

Vaikų populiacija
Naprokseno/ezomeprazolo saugumas ir veiksmingumas vaikams nuo 0 iki 18 metų neištirti. Duomenų nėra.

Vartojimo metodas
Naproxen/Esomeprazole Orion tabletę reikia nuryti nepažeistą, užgeriant vandeniu. Jos negalima padalyti, kramtyti ar smulkinti.

Naproxen/Esomeprazole Orion rekomenduojama vartoti likus ne mažiau kaip 30 min. iki valgio (žr. 5.2 skyrių).

[bookmark: _Toc129243104][bookmark: _Toc129243229]4.3	Kontraindikacijos

· Padidėjęs jautrumas veikliosioms medžiagoms arba bet kuriai 6.1 skyriuje nurodytai pagalbinei medžiagai arba modifikuotiems benzimidazolams;
· anksčiau buvusi astma, dilgėlinė arba alerginė reakcija, sukelta acetilsalicilo rūgšties ar kito NVPNU (žr. 4.4 skyrių);
· trečiasis nėštumo trimestras (žr. 4.6 skyrių);
· sunkus (pvz., C klasės pagal Child-Pugh) kepenų funkcijos sutrikimas;
· sunkus širdies nepakankamumas;
· sunkus inkstų funkcijos sutrikimas;
· aktyvi peptinė opa (žr. 4.4 skyrių „Poveikis virškinimo traktui. Naproksenas“);
· kraujavimas iš virškinimo trakto, kraujavimas iš smegenų kraujagyslių ir kiti kraujavimu pasireiškiantys sutrikimai (žr. 4.4 skyrių, „Hematologinis poveikis“);
· Naproxen/Esomeprazole Orion draudžiama vartoti kartu su atazanaviru ir nelfinaviru (žr. 4.4 ir 4.5 skyrius). 

[bookmark: _Toc129243105][bookmark: _Toc129243230]4.4	Specialūs įspėjimai ir atsargumo priemonės

Bendroji informacija

Dėl su NVPNU susijusių sunkių nepageidaujamų reiškinių kumuliacinės rizikos naprokseno/ezomeprazolo negalima vartoti kartu su NVPNU, įskaitant selektyvius ciklooksigenazės-2 inhibitorius. Naprokseno/ezomeprazolo galima vartoti kartu su maža acetilsalicilo rūgšties doze (taip pat žr. 4.5 skyrių).

Nepageidaujamą poveikį galima sumažinti vartojant mažiausią veiksmingą dozę trumpiausią simptomams kontroliuoti būtiną laikotarpį (žr. 4.2 skyrių ir „Poveikis virškinimo traktui“ bei „Poveikis širdies ir kraujagyslių sistemai“ toliau).

Kad būtų išvengta perteklinio gydymo, gydytojas turi įvertinti kliniškai reikšmingais intervalais, atsižvelgdamas į individualią riziką bei gydomos ligos pobūdį ir sunkumą, ar galima užtikrinti pakankamą skausmo kontrolę mažesnėmis NVPNU dozėmis (nevartojant fiksuotų dozių derinio). 

Jeigu bendra naprokseno 1 000 mg paros dozė (500 mg du kartus per parą) laikoma netinkama, turi būti taikomas alternatyvus gydymas atskirai vartojamais mažesnio stiprumo naproksenu arba kitais NVPNU, be to, turi būti iš naujo įvertintas poreikis tęsti skrandį apsaugantį gydymą.

Su NVPNU susijusių virškinimo trakto komplikacijų pasireiškimo rizikos veiksniai yra senyvas amžius, kartu vartojami antikoaguliantai, kortikosteroidai ir kiti NVPNU (įskaitant mažą acetilsalicilo rūgšties dozę), sunki širdies ir kraujagyslių sistemos liga, Helycobacter pylori infekcija bei anksčiau buvusios skrandžio ar dvylikapirštės žarnos opos ir kraujavimas iš viršutinės virškinimo trakto dalies.

Esant toliau išvardytoms būklėms, naprokseno galima skirti tik atidžiai įvertinus naudos ir rizikos santykį:
· indukuojamosios porfirijos;
· sisteminė raudonoji vilkligė ir mišri jungiamojo audinio liga, kadangi šiems pacientams buvo aprašyti reti aseptinio meningito atvejai.

Ilgai (ypač ilgiau negu vienerius metus) gydomų pacientų būklę reikia reguliariai tikrinti.

Senyviems pacientams

Naproksenas
Senyviems pacientams nepageidaujamų reakcijų (ypač kraujavimas iš virškinimo trakto ir jo perforacija, kurie gali būti mirtini) pasireiškia dažniau (žr. 4.2 ir 5.2 skyrius). Naproxen/Esomeprazole Orion sudėtyje esantis ezomeprazolas mažina opos atsiradimo dažnį senyviems pacientams.

Poveikis virškinimo traktui

Naproksenas
Vartojant visų NVPNU gauta pranešimų apie kraujavimą iš virškinimo trakto, opų susiformavimą ar virškinimo trakto perforaciją (šios reakcijos gali būti mirtinos), galinčių pasireikšti bet kuriuo laiku gydymo metu, su įspėjamaisiais simptomais arba anksčiau buvusiais sunkiais virškinimo trakto reiškiniais arba be jų.

Kraujavimo iš virškinimo trakto, opų susiformavimo ar virškinimo trakto perforacijos rizika būna didesnė vartojant NVPNU didesnėmis dozėmis, jau anksčiau buvus išopėjimui (ypač jeigu opos tada komplikavosi kraujavimu ar perforacija) (žr. 4.3 skyrių) ir senyviems pacientams. Tokių pacientų gydymas turi būti pradedamas nuo mažiausios galimos dozės. Reikia apsvarstyti galimybę kartu skirti apsauginių vaistinių preparatų (pvz., mizoprostolio ar protonų siurblio inhibitorių) minėtiems pacientams ir pacientams, kuriems kartu reikia vartoti mažą acetilsalicilo rūgšties dozę arba kitų nepageidaujamo poveikio virškinimo traktui riziką galinčių didinti vaistinių preparatų (žr. toliau ir 4.5 skyrių). Naproxen/Esomeprazole Orion sudėtyje esantis ezomeprazolas yra protonų siurblio inhibitorius.

Pacientai, anksčiau patyrę toksinį poveikį virškinimo traktui, ypač senyvi pacientai, turi pranešti apie bet kokius neįprastus pilvo simptomus (ypač kraujavimą iš virškinimo trakto), ypač gydymo pradžioje.

Jeigu kartu su NVPNU pacientas vartoja opos susiformavimo ar kraujavimo riziką galinčių didinti vaistinių preparatų (geriamųjų kortikosteroidų, antikoaguliantų, pvz., varfarino, selektyvių serotonino reabsorbcijos inhibitorių arba trombocitų funkciją slopinančių vaistinių preparatų, pvz., acetilsalicilo rūgšties), būtina imtis atsargumo priemonių (informaciją apie naprokseno/ezomeprazolo vartojimą kartu su mažomis acetilsalicilo rūgšties dozėmis žr. 4.5 skyriuje).

Opos komplikacijos (pvz., kraujavimas, perforacija ir obstrukcija) naprokseno/ezomeprazolo tyrimų metu netirtos.

Jeigu naprokseno/ezomeprazolo vartojantiems pacientams pasireiškia kraujavimas iš virškinimo trakto ar susiformuoja opa, gydymą vaistiniu preparatu reikia nutraukti (žr. 4.3 skyrių).

NVPNU turi būti atsargiai skiriama pacientams, sirgusiems virškinimo trakto ligomis (opiniu kolitu, Krono (Crohn) liga), kadangi šios būklės gali paūmėti (žr. 4.8 skyrių).

Ezomeprazolas
Jei yra bet kokių įspėjamųjų simptomų (pvz., to nesiekiant reikšmingai sumažėja kūno svoris, kartojasi vėmimas, disfagija, hematemezė ar melena) arba įtarus skrandžio opą ar jai esant, būtina ištirti, ar pacientas neserga piktybine liga, kadangi gydymas ezomeprazolo magnio druska gali palengvinti simptomus ir pavėlinti diagnozės nustatymą.

Nors sudėtinėje tabletėje yra ezomeprazolo, vis tiek gali pasireikšti dispepsija (žr. 5.1 skyrių).

Protonų siurblio inhibitoriai gali šiek tiek didinti virškinimo trakto infekcijų, sukeliamų, pvz., Salmonella ir Campylobacter, riziką (žr. 5.1 skyrių).

Ezomeprazolas, kaip ir visi kiti rūgštingumą mažinantys vaistiniai preparatai, gali mažinti vitamino B12 (cianokobalamino) absorbciją dėl hipochlorhidrijos ar achlorhidrijos. Į tai reikia atsižvelgti, kai šio vaistinio preparato ilgai vartoja pacientai, kurių organizme sumažėjusios vitamino B12 atsargos arba yra sumažėjusios jo absorbcijos rizikos veiksnių.

Poveikis širdies ir kraujagyslių sistemai bei smegenų kraujagyslėms

Naproksenas
Būtina atitinkamai stebėti ir konsultuoti pacientus, kuriems yra hipertenzija ir (arba) lengvas ar vidutinio sunkumo stazinis širdies nepakankamumas, kadangi gauta pranešimų apie skysčio susilaikymą ir edemą, susijusius su gydymu NVPNU.

Klinikinių tyrimų ir epidemiologiniai duomenys rodo, kad koksibų ir kai kurių NVPNU vartojimas (ypač didelėmis dozėmis arba ilgalaikis) gali būti susijęs su šiek tiek didesne arterijų trombozės reiškinių (pvz., miokardo infarkto ar insulto) rizika. Nors duomenys rodo, kad naprokseno (1 000 mg per parą) vartojimas gali būti susijęs su mažesne rizika, tačiau tam tikros rizikos paneigti negalima.

Pacientams, kuriems yra nekontroliuojama hipertenzija, stazinis širdies nepakankamumas, nustatyta išeminė širdies liga, periferinių arterijų liga ir (arba) galvos smegenų kraujagyslių liga, naprokseno skiriama tik atidžiai apsvarsčius. Panašaus apsvarstymo reikia ir prieš pradedant pacientų, kuriems yra širdies bei kraujagyslių ligų rizikos veiksnių (pvz., hipertenzija, hiperlipidemija, cukrinis diabetas, rūkymas) ilgalaikį gydymą.

Poveikis inkstams

Naproksenas
Ilgalaikis NVPNU vartojimas sukėlė inkstų meduliarinę [papiliarinę] nekrozę ir kitokių inkstų pažeidimų. Toksinis poveikis inkstams taip pat pastebėtas pacientams, kurių inkstuose prostaglandinai atlieka kompensacinę funkciją palaikant jų perfuziją. Tokiems pacientams NVPNU gali sukelti nuo dozės priklausomą prostaglandinų sintezės sumažėjimą ir dėl to – inkstų kraujotakos sumažėjimą, dėl kurio gali pasireikšti inkstų funkcijos dekompensacija. Didžiausia tokios reakcijos rizika yra pacientams, kurių inkstų funkcija sutrikusi, kuriems yra hipovolemija, širdies nepakankamumas, sutrikusi kepenų funkcija, sumažėjęs druskos kiekis organizme, kurie vartoja diuretikų, angiotenziną konvertuojančio fermento (AKF) inhibitorių, angiotenzino II receptorių antagonistų bei senyviems pacientams. Nutraukus gydymą NVPNU, inkstų funkcija paprastai tampa tokia, kokia buvo iki gydymo (taip pat žr. toliau bei 4.2 ir 4.5 skyrius).

Vaistinius preparatus, kurių sudėtyje yra ezomeprazolo ir naprokseno, vartojantiems pacientams buvo pastebėta ūminio kanalėlių ir intersticinio audinio nefrito (TIN) atvejų, toks poveikis gydant Naproxen/Esomeprazole Orion gali pasireikšti bet kuriuo metu (žr. 4.8 skyrių). Ūminis kanalėlių ir intersticinio audinio nefritas gali progresuoti iki inkstų nepakankamumo.

Įtarus TIN, reikia nutraukti Naproxen/Esomeprazole Orion vartojimą ir nedelsiant pradėti tinkamą gydymą.

Vartojimas pacientams, kurių inkstų funkcija sutrikusi

Didžioji naprokseno ir jo metabolitų dalis (95 %) išskiriama į šlapimą glomerulų filtracijos būdu, todėl pacientams, kurių inkstų funkcija sutrikusi, šio vaistinio preparato būtina skirti labai atsargiai ir rekomenduojama stebėti tokių pacientų kreatinino koncentraciją serume ir (arba) kreatinino klirensą. Naprokseno/ezomeprazolo draudžiama vartoti pacientams, kurių pradinis kreatinino klirensas yra mažesnis kaip 30 ml/min. (žr. 4.3 skyrių).

Hemodializė naprokseno koncentracijos plazmoje nemažina, kadangi didelė jo dalis būna prisijungusi prie baltymų.

Kai kuriems pacientams, ypač tiems, kuriems dėl ekstraląstelinio skysčio tūrio sumažėjimo sutrikusi inkstų kraujotaka, yra kepenų cirozė, ribojamas natrio vartojimas, yra stazinis širdies nepakankamumas, anksčiau diagnozuota inkstų liga, prieš pradedant gydymą naproksenu/ezomeprazolu ir jo metu turi būti įvertinta inkstų funkcija. Į šią kategoriją taip pat patenka kai kurie senyvi pacientai, kuriems tikėtinas inkstų funkcijos sutrikimas, taip pat vartojantys diuretikų, AKF inhibitorių ar angiotenzino II receptorių antagonistų. Reikia apsvarstyti paros dozės sumažinimą tokiems pacientams, kad jų organizme nesusikauptų per daug naprokseno metabolitų.

Poveikis kepenims

Vartojant NVPNU gali pasireikšti ribinis vieno ar kelių kepenų funkcijos rodiklių padidėjimas. Kepenų funkcijos sutrikimų priežastis gali būti padidėjęs jautrumas, o ne tiesioginis toksinis poveikis. Gauta pranešimų apie retus atvejus, kai pasireiškė sunkių kepenų reakcijų, įskaitant geltą ir mirtiną žaibinį hepatitą, taip pat kepenų nekrozė ir kepenų nepakankamumas, kai kuriais atvejais pasibaigę mirtimi.

Hepatorenalinis sindromas
Pacientams, kuriems yra sunki kepenų cirozė, NVPNU vartojimas gali būti susijęs su ūminiu inkstų nepakankamumu. Dėl nepakankamos krešėjimo faktorių sintezės tokiems pacientams dažnai pasireiškia koaguliopatija. Su naproksenu susijęs trombocitų funkcijos slopinimas šiems pacientams gali dar labiau padidinti sunkaus kraujavimo riziką.

Hematologinis poveikis

Naproksenas
Pacientus, kuriems yra kraujo krešėjimo sutrikimas arba kurie vartoja hemostazę trikdančių vaistinių preparatų, būtina atidžiai stebėti, jei jiems skiriama vaistinių preparatų, kurių sudėtyje yra naprokseno.

Pacientams, kuriems yra didelė kraujavimo rizika ir tiems, kuriems yra taikomas visiškas antikoaguliacinis gydymas (pvz., dikumarolio dariniais), gali būti didesnė kraujavimo rizika, jeigu kartu vartojama vaistinių preparatų, kurių sudėtyje yra naprokseno (žr. 4.5 skyrių).

Naproksenas slopina trombocitų agregaciją ir ilgina kraujavimo laiką. Į tokį poveikį reikia atsižvelgti tiriant kraujavimo laiką.

Prasidėjus aktyviam ir kliniškai reikšmingam kraujavimui bet kurioje vietoje, gydymas naproksenu/ezomeprazolu turi būti nutrauktas. 

Poveikis akims

Naproksenas
NVPNU tyrimų su gyvūnais metu buvo nustatytas nepageidaujamų poveikių akims, todėl atsiradus bet kokių regėjimo pokyčių ar sutrikimų rekomenduojama atlikti oftalmologinį ištyrimą.

Poveikis odai

Naproksenas

Sunkios nepageidaujamos odos reakcijos (SNOR)

Po vaistinio preparato patekimo į rinką buvo gauta su naprokseno vartojimu susijusių pranešimų apie Stivenso–Džonsono (Stevens-Johnson) sindromo (SDS) ir, toksinės epidermio nekrolizės (TEN) ir reakcijos į vaistinį preparatą su eozinofilija ir sisteminiais simptomais (DRESS sindromo) atvejus, kurie gali kelti pavojų gyvybei ar lemti mirtį. Jeigu pasireiškia šias reakcijas rodančių požymių ir simptomų, Naproxen/Esomeprazole Orion vartojimą reikia nedelsiant nutraukti. Jeigu Naproxen/Esomeprazole Orion vartojimo metu pacientui pasireiškė SDS, arba TEN arba DRESS sindromas, atnaujinti gydymo Naproxen/Esomeprazole Orion negalima; šio vaistinio preparato vartojimą reikia visam laikui nutraukti.

Gauta pranešimų apie reakciją į vaistinį preparatą su eozinofilija ir sisteminiais simptomais (angl. drug reaction with eosinophilia and systemic symptoms, DRESS) vartojant NVPNU. Pasireiškus odos išbėrimui, gleivinės pažeidimui ar bet kuriam kitam padidėjusio jautrumo požymiui, Naproxen/Esomeprazole Orion vartojimą būtina nutraukti.

Ezomeprazolas
Protonų siurblio inhibitoriai siejami su labai retais poūmės odos raudonosios vilkligės (PORV) atvejais. Atsiradus pažeidimams, ypač saulės apšviestose odos vietose, ir kartu pasireiškus artralgijai, pacientas turi nedelsdamas kreiptis medicininės pagalbos, o sveikatos priežiūros specialistai turi apsvarstyti galimybę nutraukti gydymą Naproxen/Esomeprazole Orion. Po ankstesnio gydymo protonų siurblio inhibitoriumi pasireiškusi PORV gali didinti POVR riziką vartojant kitų protonų siurblio inhibitorių.

Sunkios nepageidaujamos odos reakcijos (SNOR)

Labai retai buvo gauta pranešimų apie su ezomeprazolo vartojimu susijusių sunkių nepageidaujamų odos reakcijų (SNOR), tokių kaip daugiaformė eritema (DE), Stivenso-Džonsono (Stevens-Johnson) sindromas (SDS), toksinė epidermio nekrolizė (TEN) ir reakcija į vaistinį preparatą su eozinofilija ir sisteminiais simptomais (DRESS), atvejus, kurie gali kelti pavojų gyvybei ar būti mirtini.

Pacientus reikia informuoti apie sunkių nepageidaujamų odos reakcijų (DE, SDS, TEN ir DRESS) požymius ir simptomus bei patarti pastebėjus bet kokių būdingų požymių ar simptomų nedelsiant kreiptis į gydytoją. Jeigu pasireiškia sunkių nepageidaujamų odos reakcijų požymių ir simptomų, būtina nedelsiant nutraukti ezomeprazolo vartojimą ir, jeigu reikia, suteikti papildomą medicininę priežiūrą arba atidžiai stebėti paciento būklę. Jeigu pacientui pasireiškė DE, SDS, TEN arba DRESS, atnaujinti gydymo šiuo vaistiniu preparatu negalima.

Anafilaksinės (anafilaktoidinės) reakcijos

Naproksenas
Jautriems asmenims gali pasireikšti padidėjusio jautrumo reakcijų. Anafilaksinių (anafilaktoidinių) reakcijų gali pasireikšti tiek anksčiau buvus padidėjusio jautrumo reakcijų į acetilsalicilo rūgštį, kitus NVPNU ar naprokseną, tiek jų nebuvus. Padidėjusio jautrumo reakcijų taip pat gali pasireikšti asmenims, kuriems anksčiau yra buvę angioneurozinė edema, spazminis bronchų reaktyvumas (pvz., astma), rinitas ar nosies polipai.

Iš anksčiau diagnozuota astma

Naproksenas
Acetilsalicilo rūgšties vartojimas pacientams, sergantiems acetilsalicilo rūgščiai jautria astma, buvo susijęs su sunkiu bronchų spazmu, kuris gali būti mirtinas. Taip pat gauta pranešimų apie acetilsalicilo rūgščiai jautriems pacientams pasireiškusias kryžminio reaktyvumo acetilsalicilo rūgščiai ir kitiems NVPNU reakcijas, įskaitant bronchų spazmą. Esant tokiai jautrumo acetilsalicilo rūgščiai formai, naprokseno/ezomeprazolo vartoti negalima (žr. 4.3 skyrių), ir jo turi būti vartojama atsargiai pacientams, kuriems jau yra astma.

Uždegimas

Naproksenas
Dėl karščiavimą mažinančio ir uždegimą slopinančio poveikio naproksenas gali mažinti karščiavimą ir kitus uždegimo požymius, tokiu būdu sumažindami jų, kaip diagnostinių požymių, naudingumą.

Moterų vaisingumas

Naproksenas/ezomeprazolas, kaip ir visi kiti ciklooksigenazę / prostaglandinų sintezę slopinantys vaistiniai preparatai, gali trikdyti moterų vaisingumą, todėl jo nerekomenduojama vartoti pastoti mėginančioms moterims. Jeigu moteriai sunku pastoti arba atliekami tyrimai dėl nevaisingumo, turi būti apsvarstytas naprokseno/ezomeprazolo vartojimo nutraukimas (žr. 4.6 skyrių).

Vartojimas kartu su kitais vaistiniais preparatais

Kartu su protonų siurblio inhibitoriais nerekomenduojama vartoti atazanaviro (žr. 4.5 skyrių). Jeigu šių vaistinių preparatų derinio vartojimas laikomas neišvengiamu, rekomenduojama padidinti atazanaviro, vartojamo kartu su 100 mg ritonaviro, dozę iki 400 mg ir atidžiai stebėti klinikinę paciento būklę (pvz., virusų kiekį kraujyje); negalima viršyti 20 mg ezomeprazolo dozės, todėl kartu su atazanaviru naprokseno/ezomeprazolo vartoti draudžiama (žr. 4.3 skyrių).

Ezomeprazolas slopina CYP2C19. Pradedant ar baigiant gydymą ezomeprazolu, reikia įvertinti galimą sąveiką su CYP2C19 metabolizuojamais vaistiniais preparatais. Pastebėta sąveika tarp klopidogrelio ir ezomeprazolo (žr. 4.5 skyrių), jos klinikinė reikšmė nežinoma. Atsargumo dėlei ezomeprazolo vartojimo kartu su klopidogreliu turi būti vengiama.

Hipomagnezemija

Gauta pranešimų apie sunkią hipomagnezemiją, pasireiškusią bent tris mėnesius (dauguma atvejų – vienerius metus) vartojus protonų siurblio inhibitorių, pvz., ezomeprazolo. Dėl hipomagnezemijos gali pasireikšti sunkių sutrikimų, tokių kaip nuovargis, tetanija, delyras, traukuliai, svaigulys ir skilvelinė aritmija, bet ji gali prasidėti pamažu ir ilgai likti nepastebėta. Hipomagnezemija dažniausiai palengvėdavo pavartojus magnio papildų ir nutraukus protonų siurblio inhibitoriaus vartojimą. Jeigu numatomas ilgalaikis gydymas protonų siurblio inhibitoriais arba pacientas kartu su jais vartoja digoksino ar hipomagnezemiją galinčių sukelti vaistinių preparatų (pvz., diuretikų), sveikatos priežiūros specialistai turi apsvarstyti magnio koncentracijos nustatymo reikalingumą prieš pradedant gydyti protonų siurblio inhibitoriumi ir periodiškai gydymo metu.

Kaulų lūžiai

Protonų siurblio inhibitoriai, ypač vartojami didelėmis dozėmis ir ilgai (> 1 metus), gali šiek tiek didinti šlaunikaulio, riešo ir stuburo lūžių riziką, ypač senyviems pacientams arba esant kitų pripažintų rizikos veiksnių. Stebėjimo tyrimų duomenimis, protonų siurblio inhibitoriai gali didinti bendrą lūžių riziką 10–40 %. Dalį šio padidėjimo gali lemti kiti rizikos veiksniai. Pacientams, kuriems yra osteoporozės rizika, būtina galiojančias klinikines rekomendacijas atitinkanti priežiūra bei pakankamas vitamino D ir kalcio kiekio vartojimas.

Poveikis laboratorinių tyrimų rezultatams 

Padidėjusi chromogranino A (CgA) koncentracija gali trukdyti tirti neuroendokrininius navikus. Siekiant išvengti šios sąveikos, gydymą naproksenu/ezomeprazolu reikia nutraukti likus ne mažiau kaip 5 dienoms iki CgA tyrimų (žr. 5.1 skyrių). Jeigu po pirmojo tyrimo CgA ir gastrino koncentracija nesumažėjo iki referentinių ribų, tyrimus reikia pakartoti praėjus 14 dienų po gydymo protonų siurblio inhibitoriumi nutraukimo.

Pagalbinės medžiagos

Šio vaistinio preparato kiekvienoje tabletėje yra mažiau kaip 1 mmol (23 mg) natrio, t. y. jis beveik neturi reikšmės.

[bookmark: _Toc129243106][bookmark: _Toc129243231]4.5	Sąveika su kitais vaistiniais preparatais ir kitokia sąveika

Kartu vartoti draudžiama (žr. 4.3 skyrių)

Antiretrovirusiniai vaistiniai preparatai
Gauta pranešimų apie R omeprazolo ir S omeprazolo (ezomeprazolo) racemato sąveiką su kai kuriais antiretrovirusiniais vaistiniais preparatais. Šių sąveikų klinikinė reikšmė ir mechanizmai žinomi ne visais atvejais. Vartojant omeprazolo padidėjus skrandžio pH gali pakeisti antiretrovirusinių vaistinių preparatų absorbciją. Kiti galimi sąveikos mechanizmai yra susiję su CYP2C19. Gauta pranešimų apie sumažėjusią kai kurių antiretrovirusinių vaistinių preparatų (atazanaviro ir nelfinaviro) koncentraciją serume kartu vartojant omeprazolo. Sveikiems savanoriams kartu su 300 mg atazanaviro ir 100 mg ritonaviro deriniu vieną kartą per parą vartojant 40 mg omeprazolo, reikšmingai sumažėjo atazanaviro ekspozicija (AUC, Cmax ir Cmin – maždaug po 75 %). Atazanaviro dozės padidinimas iki 400 mg omeprazolo įtakos atazanaviro ekspozicijai nekompensavo. Kartu vartojant 40 mg omeprazolo per parą, vidutiniai nelfinaviro AUC, Cmax ir Cmin sumažėjo 36–39 %, o jo farmakologiškai aktyvaus metabolito M8 vidutiniai AUC, Cmax ir Cmin – 75–92 %. 

Be to, gauta pranešimų apie padidėjusią kito antiretrovirusinio vaistinio preparato (sakvinaviro) koncentraciją serume. Taip pat pranešta, kad kartu vartojant omeprazolo kai kurių antiretrovirusinių vaistinių preparatų koncentracija serume nepakinta.

Sąveika tarp naprokseno/ezomeprazolo bei atazanaviro netirta. Vis dėlto, dėl panašių farmakodinaminių ir farmakokinetinių omeprazolo ir ezomeprazolo savybių atazanaviro ir nelfinaviro nerekomenduojama vartoti kartu su ezomeprazolu ir draudžiama vartoti kartu su naproksenu/ezomeprazolu (žr. 4.3 skyrių).

Kartu vartoti reikia atsargiai

Kiti analgetikai, įskaitant selektyvius COX-2 inhibitorius
Reikia vengti kartu vartoti du ar daugiau NVPNU, kadangi gali padidėti nepageidaujamo poveikio, ypač kraujavimo iš virškinimo trakto ir jo išopėjimo, rizika. Naprokseno/ezomeprazolo nerekomenduojama vartoti kartu su kitais NVPNU, išskyrus acetilsalicilo rūgštį mažomis (≤ 325 mg per parą) dozėmis (žr. 4.4 skyrių).

Acetilsalicilo rūgštis
Naprokseno/ezomeprazolo galima vartoti kartu su maža acetilsalicilo rūgšties doze (≤ 325 mg per parą). Klinikinių tyrimų metu naprokseno ir ezomeprazolo derinio kartu su maža acetilsalicilo rūgšties doze vartojusiems pacientams skrandžio opų atsirado ne dažniau negu pacientams, vartojusiems tik naprokseno ir ezomeprazolo derinio (žr. 5.1 skyrių). 
Vis dėlto, acetilsalicilo rūgšties vartojant kartu su naproksenu/ezomeprazolu sunkių nepageidaujamų reiškinių rizika vis tiek gali padidėti (žr. 4.4 ir 4.8 skyrius).

Klinikinės farmakodinamikos duomenimis, ilgiau kaip vieną parą iš eilės kartu vartojamas naproksenas gali slopinti mažos acetilsalicilo rūgšties dozės poveikį trombocitų aktyvumui; baigus vartoti naprokseno šis slopinimas gali išlikti dar kelias dienas. Šios sąveikos klinikinė reikšmė nežinoma.

Takrolimuzas
Naprokseno (kaip ir visų kitų NVPNU) vartojant kartu su takrolimuzu galima nefrotoksinio poveikio rizika. Gauta pranešimų apie padidėjusią takrolimuzo koncentraciją serume kartu vartojant ezomeprazolo. Vartojant naprokseno/ezomeprazolo reikia dažniau vertinti takrolimuzo koncentraciją ir inkstų funkciją (kreatinino klirensą) bei prireikus koreguoti takrolimuzo dozę.

Ciklosporinas
Kai kartu vartojama ciklosporino, kaip ir vartojant visų NVPNU, dėl padidėjusios nefrotoksinio poveikio rizikos patariama laikytis atsargumo.

Diuretikai
Klinikinių tyrimų ir stebėjimo po pateikimo į rinką duomenimis, NVPNU kai kuriems pacientams susilpnina natrio išskyrimą skatinantį furozemido ir tiazidų poveikį. Ši reakcija siejama su inkstų prostaglandinų sintezės slopinimu. Jei pacientas kartu vartoja NVPNU, reikia atidžiai stebėti, ar neatsiranda inkstų nepakankamumo požymių, bei taip pat užtikrinti diuretikų veiksmingumą (žr. 4.4 skyrių).

Selektyvūs serotonino reabsorbcijos inhibitoriai (SSRI)
NVPNU, įskaitant selektyvius COX‑2 inhibitorius, vartojimas kartu su SSRI didina kraujavimo iš virškinimo trakto riziką (žr. 4.4 skyrių).

Kortikosteroidai
Vartojant kortikosteroidų kartu su NVPNU, įskaitant selektyvius COX-2 inhibitorius, padidėja kraujavimo iš virškinimo trakto rizika. Reikalinga laikytis atsargumo, jeigu NVPNU vartojama kartu su kortikosteroidais (žr. 4.4 skyrių).

AKF inhibitoriai ir angiotenzino II receptorių antagonistai
Pranešimų duomenimis, NVPNU gali silpninti AKF inhibitorių ir angiotenzino II receptorių antagonistų antihipertenzinį poveikį bei didinti su AKF inhibitoriais ar angiotenzino II receptorių antagonistais susijusio inkstų funkcijos sutrikimo riziką. NVPNU kartu su AKF inhibitoriais ar angiotenzino II receptorių antagonistais būtina skirti atsargiai, jeigu pacientas senyvas, yra sumažėjęs skysčio kiekis organizme arba sutrikusi inkstų funkcija (žr. 4.4 skyrių).

Digoksinas
Kartu vartojami NVPNU gali didinti širdį veikiančių glikozidų (pvz., digoksino) koncentraciją plazmoje.

Litis
NVPNU padidino ličio koncentraciją plazmoje ir sumažino jo inkstų klirensą. Šie pokyčiai laikomi susijusiais su NVPNU sukeliamu inkstų prostaglandinų sintezės slopinimu, todėl pacientus, kurie kartu vartoja NVPNU ir ličio vaistinių preparatų, reikia atidžiai stebėti dėl galimo ličio toksinio poveikio požymių.

Metotreksatas
Gauta pranešimų apie padidėjusią metotreksato koncentraciją kai kuriems pacientams, kartu vartojusiems protonų siurblio inhibitorių. Tiriant gyvūnų modelius nustatyta, kad NVPNU mažina metotreksato sekreciją inkstų kanalėliuose. Tai gali rodyti, kad ir ezomeprazolas, ir naproksenas gali stiprinti toksinį metotreksato poveikį. Didesnė šios sąveikos klinikinė reikšmė tikėtina pacientams, kurie vartoja didelę metotreksato dozę arba kurių inkstų funkcija sutrikusi. Kartu su metotreksatu naprokseno/ezomeprazolo turi būti skiriama atsargiai. Didelių metotreksato dozių vartojimo laikotarpiu naprokseno/ezomeprazolo vartojimą rekomenduojama laikinai nutraukti.

Sulfonilkarbamidai, hidantoinai
Didelė naprokseno dalis būna prisijungusi prie plazmos baltymų, todėl yra teorinė sąveikos su kitais prie albumino besijungiančiais vaistiniais preparatais (pvz., sulfonilkarbamidais ir hidantoinais) galimybė. Jei pacientas kartu su naproksenu vartoja hidantoinų, sulfonamidų ar sulfonilkarbamidų, būtina stebėti jo būklę ir prireikus koreguoti dozę.

Klopidogrelis
Tyrimai su sveikais asmenimis parodė farmakokinetinę ar farmakodinaminę klopidogrelio (vartota 300 mg įsotinimo dozė ir 75 mg palaikomoji paros dozė) ir ezomeprazolo (40 mg per parą per burną) sąveiką, dėl kurios vidutiniškai 40 % sumažėjo klopidogrelio aktyvaus metabolito ekspozicija ir vidutiniškai 14 % susilpnėjo maksimalus ADF sukeliamos trombocitų agregacijos slopinimas.

Tyrimo metu sveikiems asmenims kartu vartojant 20 mg ezomeprazolo ir 81 mg acetilsalicilo rūgšties fiksuotų dozių derinį, klopidogrelio aktyvaus metabolito ekspozicija buvo beveik 40 % mažesnė negu vartojant vien klopidogrelio. Vis dėlto, maksimalus ADF sukeliamos trombocitų agregacijos slopinimas abejų grupių asmenims buvo vienodas.

Klopidogrelio sąveikos su naprokseno ir ezomeprazolo fiksuotų dozių deriniu klinikinių tyrimų neatlikta.

Stebėjimo ir klinikinių tyrimų duomenys apie šios farmakokinetinės ar farmakodinaminės ezomeprazolo sąveikos klinikinę reikšmę (įtaką pagrindinių širdies ir kraujagyslių reiškinių pasireiškimui) yra prieštaringi. Atsargumo dėlei naprokseno/ezomeprazolo vartoti kartu su klopidogreliu reikia vengti (žr. 4.4 skyrių).

Antikoaguliantai ir trombocitų agregacijos inhibitoriai
NVPNU gali stiprinti geriamųjų antikoaguliantų (pvz., varfarino ir dikumarolio), heparino bei trombocitų agregacijos inhibitorių poveikį (žr. 4.4 skyrių).

Varfarinu gydomiems pacientams pavartojus 40 mg ezomeprazolo, šiek tiek padidėjo mažiausia silpniau veikiančio varfarino R izomero koncentracija plazmoje, tačiau krešėjimo laikas išliko priimtinose ribose. Vis dėlto, po pateikimo į rinką gauta pranešimų apie kliniškai reikšmingą tarptautinio normalizuoto santykio (TNS) padidėjimą kartu vartojant varfarino. Pradedant arba baigiant gydymą varfarinu ar kitu kumarino dariniu pacientus rekomenduojama atidžiai stebėti.

Beta adrenoreceptorių blokatoriai
Naproksenas ir kiti NVPNU gali silpninti propranololio ir kitų beta adrenoreceptorių blokatorių antihipertenzinį poveikį.

Probenecidas
Kartu vartojamas probenecidas reikšmingai padidina naprokseno anijonų koncentraciją ir pailgina pusinės eliminacijos iš kraujo plazmos laiką.

Vaistiniai preparatai, kurių absorbcija priklauso nuo skrandžio pH
Gydymo ezomeprazolu ar kitais protonų siurblio inhibitoriais metu sumažėjus skrandžio sulčių rūgštingumui, gali padidėti arba sumažėti kitų vaistinių preparatų nuo skrandžio pH priklausoma absorbcija. Vartojant ezomeprazolo (kaip ir kitų skrandžio rūgštingumą mažinančių vaistinių preparatų), gali sumažėti ketokonazolo, itrakonazolo, pozakonazolo ir erlotinibo, absorbcija, tačiau kitų vaistinių preparatų, pvz., digoksino, absorbcija gali padidėti. Ezomeprazolo turi būti vengiama vartoti kartu su pozakonazolu ir erlotinibu. Sveikiems asmenims kartu vartojant 20 mg omeprazolo per parą, digoksino biologinis prieinamumas padidėjo iki 10 % (2 iš 10 asmenų – iki 30 %).

Kita informacija apie vaistinių preparatų sąveiką

[bookmark: _Toc129243107][bookmark: _Toc129243232]Tiriant kartu vartojamų ezomeprazolo ir naprokseno (neselektyvaus NVPNU) ar rofekoksibo (ciklooksigenazei-2 selektyvaus NVPNU) poveikį, kliniškai reikšmingos sąveikos nenustatyta.
Kartu vartojamas kolestiraminas gali lėtinti naprokseno, kaip ir kitų NVPNU absorbciją.

Sveikiems savanoriams kartu vartojant 40 mg ezomeprazolo, 32 % padidėjo cisaprido plotas po koncentracijos kreive laiko atžvilgiu (AUC) ir 31 % pailgėjo jo pusinės eliminacijos laikas (t1/2), tačiau didžiausia cisaprido koncentracija plazmoje reikšmingai nepakito. Vartojant vien cisaprido šiek tiek pailgėjęs QTc intervalas kartu vartojant ezomeprazolo labiau nepailgėjo (žr. 4.4 skyrių).
Nustatyta, kad ezomeprazolas nedaro kliniškai reikšmingos įtakos amoksicilino ir chinidino farmakokinetikai.

Ezomeprazolas slopina CYP2C19 – pagrindinį jį metabolizuojantį fermentą. Be to, ezomeprazolą metabolizuoja CYP3A4. Nustatyti tokie su šiais fermentais susiję duomenys:
· kartu vartojant ezomeprazolo 30 mg dozėmis, 45 % sumažėjo CYP2C19 substrato diazepamo klirensas (nėra tikėtina, kad ši sąveika bus kliniškai reikšminga);
· kartu vartojant ezomeprazolo 40 mg dozėmis, 13 % padidėjo mažiausia pusiausvyrinė fenitoino koncentracija epilepsija sergančių pacientų plazmoje;
· kartu vartojant ezomeprazolo ir vaistinių preparatų, kurie slopina ir CYP2C19, ir CYP3A4 (pvz., vorikonazolo), ezomeprazolo ekspozicija gali padidėti daugiau kaip dvigubai;
· [bookmark: _Hlk175755493]kartu vartojant ezomeprazolo ir CYP3A4 inhibitoriaus klaritromicino (du kartus per parą po 500 mg), ezomeprazolo ekspozicija (AUC) padidėjo dvigubai.

Nė vienu iš šių atvejų ezomeprazolo dozės koreguoti nereikia.

CYP2C19 arba (ir) CYP3A4 indukuojantys vaistiniai preparatai (pvz., rifampicinas ir jonažolės vaistiniai preparatai) gali sumažinti ezomeprazolo koncentraciją serume, kadangi pagreitėja ezomeprazolo metabolizmas.

Omeprazolas ir ezomeprazolas slopina CYP 2C19. Kryžminio tyrimo metu omeprazolas, vartotas 40 mg dozėmis, sveikiems asmenims padidino cilostazolo Cmax ir AUC atitinkamai 18 % ir 26 %, o vieno iš jo aktyvių metabolitų – atitinkamai 29 % ir 69 %.

Tyrimų su gyvūnais duomenys rodo, kad NVPNU gali didinti traukulių, susijusių su chinolonų grupės antibiotikais, pasireiškimo riziką. Chinolonų vartojantiems pacientams traukulių pasireiškimo rizika gali būti didesnė.

Vaistinio preparato poveikis laboratorinių tyrimų duomenims

Naproksenas gali mažinti trombocitų agregaciją ir pailginti kraujavimo laiką. Į šį poveikį reikia atsižvelgti nustatant kraujavimo laiką. 
Naproksenas gali sukelti 17-keto steroidų kiekio šlapime padidėjimą dėl jo ir (arba) jo metabolitų sąveikos su šiam tyrimui naudojamu m-di-nitrobenzenu. Nors negauta duomenų, kad 17-hidroksikortikosteroidų matavimų (Porter-Silber testas) duomenys klaidingai pakistų, 72 val. prieš atliekant antinksčių funkcijos Porter-Silber testą naprokseno vartojimą rekomenduojama laikinai nutraukti. 
Naproksenas gali paveikti kai kurių 5-hidroksiindolacto rūgšties (5HIAA) tyrimų šlapime duomenis.

4.6	Vaisingumas, nėštumo ir žindymo laikotarpis

Nėštumas

Naproksenas
Prostaglandinų sintezės slopinimas gali pakenkti nėštumo eigai ir (arba) embriono ar vaisiaus vystymuisi. Epidemiologinių tyrimų duomenimis, nėštumo pradžioje vartojami prostaglandinų sintezės inhibitoriai didina persileidimo, širdies formavimosi ydų ir gastrošizės riziką. Absoliuti širdies ir kraujagyslių sistemos formavimosi ydų rizika padidėja nuo mažesnės kaip 1 % iki maždaug 1,5 %. Manoma, kad ši rizika didėja didinant dozę ir ilginant vartojimo trukmę. Nustatyta, kad prostaglandinų sintezės inhibitoriai padidina iki implantacijos ir po jos žūvančių gyvūnų embrionų skaičių, taip pat daugiau gyvūnų embrionų ir vaisių žūva vėlesniais vystymosi laikotarpiais. Be to, gyvūnams duodant prostaglandinų sintezės inhibitorių organogenezės laikotarpiu, padaugėja įvairių formavimosi ydų, įskaitant širdies ir kraujagyslių sistemos formavimosi ydas (žr. 5.3 skyrių).

Mėginančioms pastoti moterims bei pirmą ir antrą nėštumo trimestrais naproksenas/ezomeprazolas neturi būti vartojamas, nebent moters klinikinė būklė yra tokia, kad ją būtina gydyti naproksenu. 

Nuo 20-os nėštumo savaitės vartojamas naprokseno/ezomeprazolo gali sukelti oligohidramnioną dėl vaisiaus inkstų veiklos sutrikimo. Tai gali pasireikšti vos pradėjus gydymą ir nutraukus gydymą paprastai išnyksta. Taip pat buvo gauta pranešimų apie arterinio latako susiaurėjimą po gydymo antrojo trimestro metu, kuris dažniausiai išnyko nutraukus gydymą. Todėl pirmąjį ir antrąjį nėštumo trimestrą naprokseno/ezomeprazolo skirti negalima, nebent tai yra neabejotinai būtina. Mėginančioms pastoti moterims bei pirmojo ar antrojo nėštumo trimestrais naprokseno dozė turi būti kuo mažesnė, o vartojimo trukmė – kiek įmanoma trumpesnė. Jei po 20-os gestacinės savaitės kelias dienas vartojama naprokseno/ezomeprazolo, reikia apsvarstyti antenatalinės stebėsenos dėl oligohidramniono ar arterinio latako susiaurėjimo reikalingumą. Nustačius oligohidramnioną ar arterinio latako susiaurėjimą, gydymą naproksenu/ezomeprazolu reikia nutraukti.

Visi trečią nėštumo trimestrą vartojami prostaglandinų sintezės inhibitoriai vaisiui gali sukelti:
· toksinį poveikį širdžiai ir plaučiams (priešlaikinis arterinio latako susiaurėjimas / užsidarymas ir plaučių hipertenzija);
· inkstų funkcijos sutrikimą (žr. pirmiau).

Vartojami nėštumo pabaigoje moteriai ir vaisiui jie gali sukelti:
· kraujavimo laiko pailgėjimą (dėl antiagregacinio poveikio, kuris gali pasireikšti net nuo labai mažų dozių);
· gimdos susitraukimų susilpnėjimą ir dėl to gimdymo uždelsimą ar jo trukmės pailgėjimą.
Dėl to naprokseno/ezomeprazolo trečiojo nėštumo trimestro metu vartoti draudžiama (žr. 4.3 skyrių).

Ezomeprazolas
Duomenų apie ezomeprazolo vartojimą nėštumo metu yra nedaug. Daug nėščių moterų epidemiologinų tyrimų duomenų nerodo raceminio mišinio omeprazolo poveikio įgimtoms formavimosi ydoms ar toksinio poveikio vaisiui (ar) naujagimiui. Tyrimai su gyvūnais tiesioginio ar netiesioginio kenksmingo toksinio ezomeprazolo poveikio embriono ar vaisiaus vystymuisi neparodė. Raceminio mišinio poveikio gyvūnams tyrimai tiesioginio ar netiesioginio kenksmingo poveikio vaikingumo eigai, atsivedimui ir postnataliniam vystymuisi neparodė.

Žindymas
Mažas naprokseno kiekis išsiskiria į gydytų moterų pieną. Nežinoma, ar ezomeprazolo išsiskiria į gydytų moterų pieną. Paskelbtas atvejis rodo, kad į gydytų moterų pieną išsiskiria nedaug raceminio mišinio omeprazolo (pagal svorį koreguota dozė buvo < 7 %). Naprokseno/ezomeprazolo draudžiama vartoti žindymo metu.

Vaisingumas
NVPNU, įskaitant naprokseną, vartojimas gali trikdyti moterų vaisingumą. Pastoti mėginančioms moterims naprokseno/ezomeprazolo vartoti nerekomenduojama (žr. 4.4 skyrių).

Naproxen/Esomeprazole Orion gebėjimą vairuoti ir valdyti mechanizmus veikia silpnai. Dėl tam tikro pranešto naprokseno/ezomeprazolo nepageidaujamo poveikio (pvz., svaigulio) gali pablogėti reakcija.

Saugumo duomenų santrauka
Greito atpalaidavimo ezomeprazolas buvo įtrauktas į šių tablečių sudėtį, kad būtų sumažintas naprokseno nepageidaujamo poveikio virškinimo traktui dažnis. Nustatyta, kad vartojant naprokseno/ezomeprazolo skrandžio opų ir su NVPNU susijusių viršutinės virškinimo trakto dalies nepageidaujamų reiškinių atsiranda reikšmingai rečiau negu vartojant vien naprokseno (žr. 5.1 skyrių).

Naujų saugumo duomenų (palyginus su jau nustatytomis atskirų veikliųjų medžiagų naprokseno ir ezomeprazolo saugumo savybėmis) stebint visą naprokseno/ezomeprazolo tyrimuose dalyvavusią populiaciją (n = 1 157) negauta.

Nepageidaujamų reakcijų santrauka lentelėse
Nepageidaujamos reakcijos klasifikuojamos pagal dažnį ir organų sistemų klasę. Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100), retas (nuo ≥ 1/10 000 iki < 1/1 000), labai retas (< 1/10 000) ir nežinomas (dažnis negali būti apskaičiuotas pagal turimus duomenis).

Naproksenas/ezomeprazolas
Pranešimų apie toliau išvardytus nepageidaujamus reiškinius gauta pacientams vartojant naprokseno / ezomeprazolo klinikinių tyrimų metu.

	
	Labai dažnas
	Dažnas
	Nedažnas
	Retas

	Infekcijos ir infestacijos
	
	
	infekcija
	divertikulitas

	Kraujo ir limfinės sistemos sutrikimai
	
	
	
	eozinofilija, leukopenija

	Imuninės sistemos sutrikimai
	
	
	
	padidėjusio jautrumo reakcijos

	Metabolizmo ir mitybos sutrikimai
	
	
	apetito sutrikimas
	skysčių susilaikymas, hiperkalemija, hiperurikemija

	Psichikos sutrikimai
	
	
	nerimas, depresija, nemiga
	sumišimas, nenormalūs sapnai

	Nervų sistemos sutrikimai
	
	svaigulys, galvos skausmas, skonio sutrikimas
	parestezija, sinkopė
	mieguistumas, tremoras

	Ausų ir labirintų sutrikimai
	
	
	ūžesys (tinnitus), galvos svaigimas (vertigo)
	

	Širdies sutrikimai
	
	
	aritmija, palpitacijos (širdies plakimo jutimas)
	miokardo infarktas, tachikardija

	Kraujagyslių sutrikimai
	
	hipertenzija
	
	

	Kvėpavimo sistemos, krūtinės ląstos ir tarpuplaučio sutrikimai
	
	
	astma, bronchų spazmas, dusulys
	

	Virškinimo trakto sutrikimai
	dispepsija
	pilvo skausmas, vidurių užkietėjimas, viduriavimas, ezofagitas, dujų kaupimasis žarnyne, skrandžio/dvylikapirštės žarnos opos*, gastritas, pykinimas, vėmimas
	sausa burna, atsirūgimas, kraujavimas iš virškinimo trakto, stomatitas
	glositas, hematemezė, kraujavimas iš tiesiosios žarnos

	Odos ir poodinio audinio sutrikimai
	
	odos išbėrimas
	dermatitas, hiperhidrozė, niežėjimas, dilgėlinė
	nuplikimas, ekchimozės

	Skeleto, raumenų ir jungiamojo audinio sutrikimai
	
	artralgija
	mialgija
	

	Inkstų ir šlapimo takų sutrikimai
	
	
	
	proteinurija, inkstų nepakankamumas

	Lytinės sistemos ir krūties sutrikimai
	
	
	
	menstruaciniai sutrikimai

	Bendrieji sutrikimai ir vartojimo vietos pažeidimai
	
	edema
	astenija, nuovargis, karščiavimas
	

	Tyrimai
	
	
	nenormalūs kepenų funkcijos tyrimo duomenys, padidėjusi kreatinino koncentracija serume
	


* Nustatyta suplanuotos atliekamos rutininės endoskopijos metu.

Naproksenas
Klinikinių tyrimų metu ir po naprokseno pateikimo į rinką gauta pranešimų apie toliau išvardytus nepageidaujamus reiškinius. 

	
	Dažnas
	Nedažnas ar retas
	Nežinomas

	Infekcijos ir infestacijos
	divertikulitas
	aseptinis meningitas, infekcija, sepsis
	

	Kraujo ir limfinės sistemos sutrikimai
	
	agranulocitozė, aplazinė anemija, eozinofilija, granulocitopenija, hemolizinė anemija, leukopenija, limfadenopatija, pancitopenija, trombocitopenija
	

	Imuninės sistemos sutrikimai
	
	anafilaksinės reakcijos, anafilaktoidinės reakcijos, padidėjusio jautrumo reakcijos
	

	Metabolizmo ir mitybos sutrikimai
	
	apetito sutrikimas, skysčių susilaikymas, hiperglikemija, hiperkalemija, hiperurikemija, hipoglikemija, pakitęs kūno svoris
	

	Psichikos sutrikimai
	depresija, nemiga
	susijaudinimas, nerimas, sumišimas, nenormalūs sapnai, haliucinacijos, nervingumas
	

	Nervų sistemos sutrikimai
	svaigulys, mieguistumas, galvos skausmas, galvos sukimasis, galvos svaigimas (vertigo)
	kognityvinių funkcijų sutrikimas, koma, traukuliai, sutrikęs gebėjimas sutelkti dėmesį, regos nervoneuritas, parestezija, sinkopė, tremoras
	

	Akių sutrikimai
	regėjimo sutrikimas
	neryškus matymas, konjunktyvitas, ragenos drumstumas, regos nervo disko edema, regos nervo papilitas
	

	Ausų ir labirintų sutrikimai
	ūžesys (tinnitus), klausos sutrikimas
	klausos pablogėjimas
	

	Širdies sutrikimai
	palpitacijos (širdies plakimo jutimas)
	aritmija, stazinis širdies nepakankamumas, miokardo infarktas, tachikardija
	

	Kraujagyslių sutrikimai
	
	hipertenzija, hipotenzija, vaskulitas
	

	Kvėpavimo sistemos, krūtinės ląstos ir tarpuplaučio sutrikimai
	dusulys
	astma, bronchų spazmas, eozinofilinis pneumonitas, pneumonija, plaučių edema, kvėpavimo slopinimas
	

	Virškinimo trakto sutrikimai
	dispepsija, pilvo skausmas, pykinimas, vėmimas, viduriavimas, vidurių užkietėjimas, rėmuo, peptinės opos, stomatitas

	sausa burna, ezofagitas, skrandžio opos, gastritas, glositas, atsirūgimas, dujų kaupimasis žarnyne, skrandžio ar dvylikapirštės žarnos opos, kraujavimas iš virškinimo trakto ir (arba) perforacija, melena, hematemezė, pankreatitas, kolitas, uždegiminės žarnų ligos paūmėjimas (opinis kolitas, Krono (Crohn) liga), nepeptinė virškinimo trakto opa, kraujavimas iš tiesiosios žarnos, opinis stomatitas
	

	Kepenų ir tulžies sistemos sutrikimai
	
	cholestazė, hepatitas, gelta, kepenų nepakankamumas
	

	Odos ir poodinio audinio sutrikimai
	niežėjimas, ekchimozės, purpura, odos išbėrimas
	nuplikimas, egzantema, dilgėlinė, pūslinės reakcijos, įskaitant Stivenso-Džonsono (Stevens‑Johnson) sindromą ir toksinę epidermio nekrolizę (TEN), daugiaformė raudonė (erythema multiforme), mazginė raudonė (erythema nodosum), fiksuotasis (toje pačioje vietoje atsirandantis) vaistinio preparato sukeltas išbėrimas, plokščioji kerpligė (lichen planus), sisteminė raudonoji vilkligė (SRV), padidėjusio jautrumo šviesai dermatitas, padidėjusio jautrumo šviesai reakcijos, įskaitant retus į vėlyvąją odos porfiriją panašius atvejus (pseudoporfirija), eksfoliacinis dermatitas, angioneurozinė edema, pustulinė reakcija
	reakcija į vaistinį preparatą su eozinofilija ir sisteminiais simptomais (DRESS sindromas) (žr. 4.4 skyrių)

	Skeleto, raumenų ir jungiamojo audinio sutrikimai
	
	raumenų silpnumas, mialgija
	

	Inkstų ir šlapimo takų sutrikimai
	
	glomerulonefritas, hematurija, kanalėlių ir intersticinio audinio nefritas (su galimu progresavimu iki inkstų nepakankamumo), nefrozinis sindromas, oligurija ar poliurija, proteinurija, inkstų nepakankamumas, inkstų meduliarinė [papiliarinė] nekrozė, kanalėlių nekrozė
	

	Lytinės sistemos ir krūties sutrikimai
	
	nevaisingumas, menstruaciniai sutrikimai
	

	Bendrieji sutrikimai ir vartojimo vietos pažeidimai
	nuovargis, edema, prakaitavimas, troškulys
	astenija, bendras negalavimas, karščiavimas
	

	Tyrimai
	
	nenormalūs kepenų funkcijos tyrimo duomenys, pailgėjęs kraujavimo laikas, padidėjusi kreatinino koncentracija serume
	



Ezomeprazolas
Toliau išvardytos nepageidaujamos reakcijos į vaistinį preparatą nustatytos arba įtartos atliekant skrandyje neiria danga dengto ezomeprazolo klinikinių tyrimų programą ir (arba) po pateikimo į rinką. Nė vienos reakcijos ryšio su doze nenustatyta.

	
	Dažnas
	Nedažnas
	Retas
	Labai retas
	Dažnis nežinomas

	Kraujo ir limfinės sistemos sutrikimai
	
	
	leukopenija, trombocitopenija
	agranulocitozė, pancitopenija
	

	Imuninės sistemos sutrikimai
	
	
	padidėjusio jautrumo reakcijos, pvz., karščiavimas, angioneurozinė edema ir anafilaksinė reakcija / šokas
	
	

	Metabolizmo ir mitybos sutrikimai
	
	periferinė edema 
	hiponatremija
	
	hipomagnezemija (dėl sunkios hipomagnezemijos gali pasireikšti ir hipokalcemija), hipomagnezemija taip pat gali būti susijusi su hipokalemija

	Psichikos sutrikimai
	
	nemiga
	susijaudinimas, sumišimas, depresija
	agresyvumas, haliucinacijos
	

	Nervų sistemos sutrikimai
	galvos skausmas
	svaigulys, parestezija, mieguistumas
	skonio sutrikimas
	
	

	Akių sutrikimai
	
	
	neryškus matymas
	
	

	Ausų ir labirintų sutrikimai
	
	galvos svaigimas (vertigo)
	
	
	

	Kvėpavimo sistemos, krūtinės ląstos ir tarpuplaučio sutrikimai
	
	
	bronchų spazmas
	
	

	Virškinimo trakto sutrikimai
	pilvo skausmas, viduriavimas, dujų kaupimasis žarnyne, pykinimas / vėmimas, vidurių užkietėjimas, skrandžio dugno liaukų polipai (gerybiniai)
	sausa burna
	stomatitas, virškinimo trakto kandidozė
	mikroskopinis kolitas
	

	Kepenų, tulžies pūslės ir latakų sutrikimai
	
	padidėjęs kepenų fermentų aktyvumas
	hepatitas su gelta ar be jos
	kepenų nepakankamumas, hepatinė encefalopatija (kepenų ligomis jau sergantiems pacientams)
	

	Odos ir poodinio audinio sutrikimai
	
	dermatitas, niežėjimas, dilgėlinė, išbėrimas
	nuplikimas, jautrumas šviesai
	daugiaformė raudonė (erythema multiforme), Stivenso‑Džonsono (Stevens-Johnson) sindromas, toksinė epidermio nekrolizė (TEN), reakcija į vaistinį preparatą su eozinofilija ir sisteminiais simptomais (DRESS)
	poūmė odos raudonoji vilkligė (žr. 4.4 skyrių)

	Skeleto, raumenų, ir jungiamojo audinio sutrikimai
	
	šlaunikaulio, riešo ar stuburo lūžiai (žr. 4.4 skyrių)
	artralgija, mialgija
	raumenų silpnumas
	

	Inkstų ir šlapimo takų sutrikimai
	
	
	
	kanalėlių ir intersticinio audinio nefritas (su galimu progresavimu iki inkstų nepakankamumo)
	

	Lytinės sistemos ir krūties sutrikimai
	
	
	
	ginekomastija
	

	Bendrieji sutrikimai ir vartojimo vietos pažeidimai
	
	
	bendras negalavimas, padidėjęs prakaitavimas
	
	



Atrinktų nepageidaujamų reakcijų apibūdinimas

Naproksenas
Klinikinių tyrimų ir epidemiologiniais duomenimis, koksibų ir kai kurių kitų NVPNU vartojimas (ypač didelių dozių ir ilgalaikis) gali šiek tiek padidinti arterijų trombozės reiškinių (pvz., miokardo infarkto ar insulto) riziką. Nors turimais duomenis naprokseno (1 000 mg per parą) vartojimas gali būti siejamas su mažesne rizika, tačiau tam tikros rizikos paneigti negalima (žr. 4.4 skyrių).

Gauta pranešimų apie gydant NVPNU pasireiškusią edemą, hipertenziją ir širdies nepakankamumą.

Dažniausiai stebimi nepageidaujami reiškiniai yra susiję su virškinimo traktu. Gali pasireikšti peptinių opų, perforacija ar kraujavimas iš virškinimo trakto, kurie kartais gali būti mirtini, ypač senyviems pacientams (žr. 4.4 skyrių). Gauta pranešimų apie vartojant naprokseną pasireiškusius pykinimą, vėmimą, viduriavimą, dujų kaupimąsi žarnyne, vidurių užkietėjimą, dispepsiją, pilvo skausmą, meleną, hematemezę, opinį stomatitą, kolito ar Krono (Crohn) ligos paūmėjimą (žr. 4.4 skyrių). Rečiau pasireiškė gastritas.

Naproxen/Esomeprazole Orion sudėtyje esantis ezomeprazolas padeda sumažinti naprokseno nepageidaujamo poveikio virškinimo traktui dažnį, ir nustatyta, kad, palyginti su vienu naproksenu, jis reikšmingai sumažina skrandžio ir (arba) dvylikapirštės žarnos opų bei su NVPNU susijusių viršutinės virškinimo trakto dalies nepageidaujamų reiškinių dažnį.

Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros ar farmacijos specialistai turi pranešti apie bet kokias įtariamas nepageidaujamas reakcijas, užpildę ir pateikę pranešimo formą Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais.

[bookmark: _Toc129243110][bookmark: _Toc129243235]4.9	Perdozavimas

Klinikinių duomenų apie naprokseno/ezomeprazolo perdozavimą nėra.

Tikėtina, kad naprokseno/ezomeprazolo perdozavimo poveikis labiausiai atitiks naprokseno perdozavimo sukeliamą poveikį.

Simptomai

Susiję su naprokseno perdozavimu
Reikšmingai perdozavus naprokseno gali pasireikšti letargija, svaigulys, mieguistumas, epigastrinis skausmas, diskomfortas pilve, rėmuo, nevirškinimas, pykinimas, laikini kepenų funkcijos sutrikimai, hipoprotrombinemija, inkstų funkcijos sutrikimas, metabolinė acidozė, apnėja, dezorientacija ar vėmimas.

Gali pasireikšti kraujavimas iš virškinimo trakto. Retais atvejais gali pasireikšti hipertenzija, ištikti ūminis inkstų nepakankamumas, kvėpavimo slopinimas ir koma. Gauta pranešimų apie vartojant terapines NVPNU dozes pasireiškusias anafilaktoidines reakcijas, kurių gali pasireikšti ir perdozavus. Keliems pacientams prasidėjo traukuliai, tačiau nėra aišku, ar jie buvo susiję su vaistinio preparato vartojimu. Kokia dozė yra pavojinga gyvybei, nežinoma. 

Susiję su ezomeprazolo perdozavimu
Tyčia perdozavus ezomeprazolo pasireiškę simptomai buvo laikini (turima nedaug patirties suvartojus daugiau kaip 240 mg per parą). Vienkartinės 80 mg ezomeprazolo dozės jokių reiškinių nesukėlė. 

Gydymas

Susijęs su naproksenu
NVPNU perdozavusiam pacientui taikomas simptominis ir palaikomasis gydymas, ypač dėl poveikio virškinimo traktui ir inkstų pažeidimo. Specifinių priešnuodžių nėra.

Hemodializė naprokseno koncentracijos kraujo plazmoje nemažina, kadangi didelė jo dalis būna prisijungusi prie kraujo plazmos baltymų. Jei yra perdozavimo simptomų arba buvo perdozuota suvartojus didelę dozę, o po nurijimo praėjo ne daugiau kaip 4 val., gali būti tikslinga pacientui sukelti vėmimą ir (arba) skirti aktyvintosios anglies (suaugusiems – 60–100 g, vaikams – 1–2 g/kg) ir (arba) osmosinio veikimo vidurius paleidžiančių vaistinių preparatų. Diurezės skatinimas, šlapimo šarminimas ir hemoperfuzija gali būti neveiksmingi dėl didelės dozės dalies prisijungimo prie kraujo plazmos baltymų.

Susijęs su ezomeprazolu
Specifinio priešnuodžio nežinoma. Ezomeprazolas ekstensyviai jungiasi prie kraujo plazmos baltymų, todėl dializės būdu jis greitai nepašalinamas. Kaip ir kitais perdozavimo atvejais, reikia taikyti simptominį gydymą ir imtis bendrųjų palaikomųjų priemonių.

Farmakoterapinė grupė – priešuždegiminiai ir priešreumatiniai vaistiniai preparatai, propiono rūgšties dariniai; ATC kodas – M01AE52.

Veikimo mechanizmas
Naproksenas/ezomeprazolas buvo sukurtas kaip nuoseklaus atpalaidavimo tabletė, sudaryta iš greito atpalaidavimo ezomeprazolo magnio druskos sluoksnio ir pailginto atpalaidavimo naprokseno šerdies, dengtos skrandyje neiriu dangalu. Dėl to pirmiausiai skrandyje atpalaiduojamas ezomeprazolas, o vėliau plonojoje žarnoje ištirpsta naproksenas. Skrandyje neirus dangalas neleidžia naproksenui atsipalaiduoti, kai pH mažesnis kaip 5, ir apsaugo skrandį nuo galimo lokalaus toksinio naprokseno poveikio.

Dėl uždelsto naprokseno atpalaidavimo naproksenas/ezomeprazolas nėra skirtas vartoti esant ūminiam skausmui, jo poveikis vartojant šiai indikacijai netirtas.

Naproksenas yra NVPNU, turintis skausmą ir karščiavimą mažinančių savybių. Naprokseno anijono, kaip ir kitų NVPNU, veikimo mechanizmas tiksliai nėra žinomas, tačiau gali būti susijęs su prostaglandinų sintetazės slopinimu.

Ezomeprazolas yra omeprazolo S izomeras. Jis mažina skrandžio rūgšties sekreciją, veikdamas specifiškai nutaikytu mechanizmu. Ezomeprazolas yra silpna bazė. Jis koncentruojamas labai rūgščioje dengiamųjų ląstelių sekrecinių kanalėlių terpėje, ten paverčiamas aktyvia forma ir slopina fermentą vandenilio ir kalio adenozintrifosfatazę (rūgšties siurblį), todėl sumažėja tiek bazinė, tiek stimuliuojamoji rūgšties sekrecija.

Farmakodinaminis poveikis 

Poveikis skrandžio rūgšties sekrecijai
Optimalus poveikis (didelio pH palaikymas skrandyje) buvo gautas vartojant tokios sudėties naprokseno/ezomeprazolo, kurio sudėtyje yra 20 mg ezomeprazolo. Sveikų savanorių, 9 dienas vartojusių naprokseno/ezomeprazolo du kartus per parą, vidinis skrandžio pH > 4 buvo vidutiniškai 17,1 val. (SN 3,1) (vartojant 20 mg ezomeprazolo vieno – 13,6 val., SN 2,4).

Kitoks poveikis, susijęs su rūgšties sekrecijos slopinimu
Vartojant sekreciją slopinančius vaistinius preparatus, reaguojant į sumažėjusį išskiriančios skrandžio rūgšties kiekį, gastrino kiekis kraujo serume padidėja. Be to, chromogranino A (CgA) koncentracija taip pat padidėja dėl sumažėjusio skrandžio rūgštingumo. Padidėjusios CgA koncentracija gali trukdyti tirti neuroendokrininius navikus. Remiantis turimais mokslinėje literatūroje paskelbtais duomenimis, protonų siurblio inhibitorius reikia nustoti vartoti likus nuo 5 dienų iki 2 savaičių iki CgA tyrimų. Šis laikotarpis reikalingas tam, kad CgA koncentracija, kuri po gydymo protonų siurblio inhibitoriais gali būti tariamai padidėjusi, vėl sumažėtų iki referentinių ribų.

Kai kuriems pacientams, ilgai vartojusiems ezomeprazolą, nustatytas padidėjęs enterochromatofininių ląstelių skaičius (gali būti susijęs su gastrino koncentracijos kraujo serume padidėjimu). Manoma, kad šie duomenys klinikinės reikšmės neturi.

Pastebėta, kad ilgai vartojant sekreciją slopinančius vaistinius preparatus šiek tiek dažniau atsiranda skrandžio liaukinių cistų. Šie pokyčiai yra stipraus skrandžio rūgšties sekrecijos slopinimo fiziologinė pasekmė. Jie būna gerybiniai ir laikini.

Dėl bet kurios priežasties, įskaitant protonų siurblio inhibitorių vartojimą, sumažėjus skrandžio rūgštingumui, jame padaugėja bakterijų, kurių virškinimo trakte būna ir normaliomis sąlygomis. Protonų siurblio inhibitoriai gali šiek tiek padidinti virškinimo trakto infekcijų, sukeliamų, pvz., Salmonella, Campylobacter ir (hospitalizuotiems pacientams) galbūt Clostridium difficile riziką. 

Klinikinis veiksmingumas ir saugumas

Visų klinikinių tyrimų metu 491 pacientas vartojo naprokseno/ezomeprazolo 6 mėnesius ir 135 pacientai – 12 mėnesių.
Dviejų atsitiktinių imčių dvigubai koduotų aktyvios kontrolės tyrimų metu lygintas naprokseno/ezomeprazolo ir skrandyje neiriu dangalu dengto naprokseno (500 mg du kartus per parą be ezomeprazolo ar kito protonų siurblio inhibitoriaus) poveikis. Po 6 mėnesių trukmės gydymo nustatyta, kad vartojant naprokseno/ezomeprazolo skrandžio ir dvylikapirštės žarnos opų atsirado reikšmingai rečiau. Į šiuos tyrimus buvo įtraukiami pacientai, kuriems su NVPNU vartojimu susijusių opų atsiradimo rizika buvo dėl senyvo amžiaus arba anksčiau jau buvusios skrandžio arba dvylikapirštės žarnos opos. Pacientai, kuriems H. pylori testas buvo teigiamas, į šiuos tyrimus nebuvo įtraukiami.

Skrandžio opų atsirado 5,6 %, naprokseno/ezomeprazolo ir 23,7 % skrandyje neiriu dangalu dengto naprokseno vartojusių pacientų (6 mėnesių duomenys iš 2 endoskopinių tyrimų). Be to, vartojant naprokseno/ezomeprazolo reikšmingai rečiau negu vartojant skrandyje neiriu dangalu dengto naprokseno atsirado dvylikapirštės žarnos opų (atitinkamai 0,7 % ir 5,4 %) (6 mėnesių duomenys iš 2 endoskopinių tyrimų). 

Be to, apibendrintais duomenimis, iš anksto numatytų su NVPNU vartojimu susijusių viršutinės virškinimo trakto dalies nepageidaujamų reiškinių šių tyrimų metu vartojant naprokseno/ezomeprazolo pasireiškė reikšmingai rečiau negu vartojant skrandyje neiriu dangalu dengto naprokseno (53,3 % ir 70,4 %).

Į naprokseno/ezomeprazolo tyrimus buvo įtraukiami tik tokie pacientai, kuriems su NVPNU vartojimu susijusių skrandžio ir dvylikapirštės žarnos opų rizika buvo padidėjusi, t. y. kurie buvo vyresni nei 50 metų arba kuriems anksčiau buvo pasireiškusi nekomplikuota opa; kartu buvo leidžiama vartoti mažą acetilsalicilo rūgšties dozę. Pogrupių analizės patvirtino tokias pačias naprokseno/ezomeprazolo veiksmingumo siekiant išvengti virškinimo trakto opų tendencijas, kokios buvo nustatytos bendroje populiacijoje. Tiriant mažą acetilsalicilo rūgšties dozę vartojusius pacientus nustatyta, kad skrandžio ar dvylikapirštės žarnos opų atsirado 4 % (95 % PI 1,1–10 %) naprokseno/ezomeprazolo grupės pacientų (n = 99) ir 32,4 % (95 % PI 23,4–42,3 %) vien skrandyje neiriu dangalu dengto naprokseno vartojusių pacientų (n = 102). Tiriant senyvus (60 metų ir vyresnius) pacientus nustatyta, kad skrandžio ar dvylikapirštės žarnos opų atsirado 3,3 % (95 % PI 1,3–6,7 %) naprokseno/ezomeprazolo grupės pacientų (n = 212) ir atitinkamai 30,1 % (95 % PI 24,0–36,9 %) vien skrandyje neiriu dangalu dengto naprokseno vartojusių pacientų (n = 209).

Dviejų klinikinių tyrimų metu per 6 mėnesių laikotarpį naproksenas/ezomeprazolas sukėlė mažiau viršutinės pilvo dalies diskomforto reiškinių (vertinant pagal dispepsijos simptomus) negu skrandyje neiriu dangalu dengtas naproksenas. Šių tyrimų metu dėl nepageidaujamų reiškinių naprokseno/ ezomeprazolo vartojimą anksčiau nei numatyta nutraukė reikšmingai mažiau pacientų (7,9 %), palyginti su vien skrandyje neiriu dangalu dengto naprokseno vartojusiais pacientais (12,5 %); atitinkamai 4 % ir 12 % pacientų vaistinių preparatų vartojimą nutraukė dėl viršutinės virškinimo trakto dalies nepageidaujamų reiškinių, įskaitant dvylikapirštės žarnos opą.

Dviejų 12 savaičių trukmės tyrimuose, kuriuose dalyvavo kelio sąnario osteoartritu sirgę pacientai, naprokseno/ezomeprazolo (500 mg/20 mg du kartus per parą) derinys, palyginti su 200 mg celekoksibo vieną kartą per parą, sukėlė panašų skausmo sumažėjimą ir funkcijos pagerėjimą. Taip pat buvo panašūs laikotarpio iki skausmo palengvėjimo trukmė ir vartojimo nutraukimo dėl nepageidaujamų reiškinių dažnis.

Vaikų populiacija

Europos vaistų agentūra atleido nuo įpareigojimo pateikti referencinio vaistinio preparato, kurio sudėtyje yra naprokseno ir ezomeprazolo, tyrimų duomenis.

Absorbcija

Naproksenas
Pavartojus vienkartinę dozę, didžiausia koncentracija plazmoje atsiranda per 3–5 valandas, tačiau maisto vartojimas sukelia papildomą uždelsimą iki 8 ar daugiau valandų. Vartojant naprokseno/ezomeprazolo derinio du kartus per parą esant pusiausvyrinei apykaitai, laiko iki didžiausios naprokseno koncentracijos plazmoje atsiradimo mediana išgėrus rytinę ar vakarinę dozę yra 3 valandos.

[bookmark: OLE_LINK1][bookmark: OLE_LINK2]Įrodytas naprokseno/ezomeprazolo ir skrandyje neiriu dangalu dengto naprokseno bioekvivalentiškumas remiantis plotu po naprokseno koncentracijos plazmoje kreive laiko atžvilgiu (AUC) ir didžiausia naprokseno koncentracija plazmoje (Cmax).

Naproksenas greitai ir visiškai absorbuojamas virškinimo trakte, jo biologinis prieinamumas in vivo yra 95 %. 

Naprokseno pusiausvyrinė koncentracija nusistovi per 4–5 dienas.

Ezomeprazolas
Vartojant naprokseno/ezomeprazolo derinio du kartus per parą, ezomeprazolas greitai absorbuojamas. Laiko iki didžiausios koncentracijos plazmoje atsiradimo mediana pirmąją vartojimo dieną ar esant pusiausvyrinei apykaitai išgėrus rytinę ar vakarinę dozę būna 30–45 minučių. Kartotinai vartojant naprokseno/ezomeprazolo du kartus per parą, Cmax būna 2–3 kartus didesnė, o AUC – 4–5 kartus didesnis negu pirmą vartojimo dieną. Tikriausiai tai iš dalies priklauso nuo greitesnės absorbcijos, kurią nulemia farmakodinaminio ezomeprazolo poveikio sukeltas skrandžio pH padidėjimas (tuomet veikiant rūgščiai skrandyje suyra mažiau ezomeprazolo). Be to, įtakos didesnei ezomeprazolo koncentracijai esant pusiausvyrinei apykaitai turi vartojant kartotinai sumažėjantys jo metabolizmas pirmojo prasiskverbimo per kepenis metu ir sisteminis klirensas (žr. „Tiesinis / netiesinis pobūdis“).

Nustatyta, kad nors vartojant vien 20 mg ezomeprazolo vieną kartą per parą ir naprokseno/ezomeprazolo du kartus per parą AUC diapazonas esant pusiausvyrinei apykaitai būna panašus (atitinkamai 292–2279 ng/ml ir 189–2931 ng/ml), tačiau vidutinė ekspozicija vartojant naprokseno/ezomeprazolo būna 60 % didesnė (PI 1,28–1,93). Tai yra tikėtina, kadangi suminė ezomeprazolo dozė vartojant naprokseno/ezomeprazolo ir vien ezomeprazolo būna skirtinga (40 mg ir 20 mg). Vartojant naprokseno/ezomeprazolo Cmax buvo 60 % didesnė (PI 1,27–2,02) (tai yra tikėtina vartojant neuždelsto atpalaidavimo formą).

Vartojimas su maistu
Naprokseno/ezomeprazolo vartojant valgio metu naprokseno absorbuojama tiek pat, bet reikšmingai (maždaug 8 valandos) lėčiau, didžiausia koncentracija plazmoje būna maždaug 12 % mažesnė.

Naprokseno/ezomeprazolo vartojant valgio metu ezomeprazolo absorbcija nesulėtėja, tačiau jo absorbuojama reikšmingai mažiau, todėl ezomeprazolo AUC būna mažesnis 52 %, o Cmax – 75 %.

Naprokseno/ezomeprazolo pavartojus 30 minučių prieš valgį, naprokseno absorbcijos greitį ir absorbuojamą jo kiekį maistas veikia nereikšmingai arba visai neveikia; taip pat reikšmingai neveikia absorbuojamo ezomeprazolo kiekio ir jo absorbcijos greičio (palyginus su vartojimu nevalgius) (žr. 4.2 skyrių).

Pasiskirstymas

Naproksenas
Naprokseno pasiskirstymo tūris yra 0,16 l/kg. Esant terapinėms koncentracijoms daugiau kaip 99 % naprokseno būna prisijungusio prie albumino. Naprokseno anijono rasta žindančių moterų piene (koncentracija sudarė maždaug 1 % didžiausios jo koncentracijos plazmoje) (žr. 4.6 skyrių).

Ezomeprazolas
Tariamasis pasiskirstymo tūris sveikų asmenų organizme esant pusiausvyrinei apykaitai būna maždaug 0,22 l/kg kūno svorio. 97 % ezomeprazolo būna prisijungusio prie plazmos baltymų.

Biotransformacija

Naproksenas
Kepenyse citochromo P450 (CYP) sistemos fermentai (daugiausia CYP2C9) metabolizuoja 30 % naprokseno į 6-0-desmetilnaprokseną. Nei nepakitęs naproksenas, nei jo metabolitai metabolizuojančių fermentų neindukuoja. Naproksenas ir 6-0-desmetilnaproksenas toliau metabolizuojami į atitinkamus su acilgliukuronidu konjuguotus metabolitus.

Ezomeprazolas
Ezomeprazolą visiškai metabolizuoja CYP fermentų sistema. Pagrindinė ezomeprazolo metabolizmo dalis priklauso nuo polimorfinio CYP2C19, katalizuojančio ezomeprazolo hidroksi- ir desmetil- metabolitų susidarymą. Likusią ezomeprazolo dalį metabolizuoja kita specifinė izoforma (CYP3A4), katalizuojanti ezomeprazolo sulfono (pagrindinio plazmoje randamo metabolito) susidarymą. Ezomeprazolo pagrindiniai metabolitai skrandžio rūgšties sekrecijos neveikia.

Eliminacija

Naproksenas
Vartojant naprokseno/ezomeprazolo du kartus per parą, vidutinis pusinės naprokseno eliminacijos laikas pavartojus rytinę dozę būna maždaug 9 valandos, o pavartojus vakarinę dozę – maždaug 15 valandų. Vartojant kartotinai, šie rodikliai nepakinta.

Naprokseno klirensas yra 0,13 ml/min./kg. Maždaug 95 % bet kurios naprokseno dozės išskiriama su šlapimu daugiausia naprokseno (< 1 %), 6-0-desmetilnaprokseno (< 1 %) ir jų konjugatų (66–92 %) pavidalu. Nedidelis kiekis (≤ 3 % pavartotos dozės) šalinama su išmatomis. Inkstų nepakankamumu sergančių pacientų organizme metabolitai gali kauptis (žr. 4.4 skyrių).

Ezomeprazolas
Vartojant naprokseno/ezomeprazolo du kartus per parą, pirmąją dieną vidutinis pusinės ezomeprazolo eliminacijos laikas pavartojus rytinę ar vakarinę dozę būna maždaug 1 valanda. Esant pusiausvyrinei apykaitai, pusinės eliminacijos laikas būna šiek tiek ilgesnis (1,2–1,5 valandos).

Ezomeprazolo bendras plazmos klirensas pavartojus vieną dozę būna maždaug 17 l/valandą, vartojant kartotinai – maždaug 9 l/valandą.

Beveik 80 % išgertos ezomeprazolo dozės pašalinama su šlapimu metabolitų pavidalu, likusioji dalis šalinama su išmatomis. Mažiau kaip 1 % nepakitusio ezomeprazolo randama šlapime.

Tiesinis / netiesinis pobūdis

Naproksenas
Didinant naprokseno paros dozę, kai ji tampa didesnė kaip 500 mg, koncentracija plazmoje didėja mažiau negu proporcingai (dėl padidėjusio klirenso). Klirenso padidėjimą lemia tai, kad kai dozė didesnė, įsotinamas naprokseno jungimasis prie plazmos baltymų (vidutinė mažiausia naprokseno pusiausvyrinė koncentracija vartojant 500 mg per parą būna 36,5 mg/l, vartojant 1 000 mg – 49,2 mg/l, o vartojant 1 500 mg – 56,4 mg/l).

Ezomeprazolas
Naprokseno/ezomeprazolo vartojant kartotinai, ezomeprazolo AUC didėja. Šis didėjimas priklauso nuo dozės, tai lemia netiesinį ryšį tarp dozės ir AUC vartojant kartotinai. Priklausomybę nuo laiko ir dozės iš dalies lemia metabolizmo pirmojo prasiskverbimo per kepenis metu ir sisteminio klirenso sumažėjimas, kuriuos tikriausiai sąlygoja ezomeprazolo ir (arba) jo sulfono metabolito sukeliamas CYP2C19 fermento slopinimas. Be to, įtakos kinetikos priklausomybei nuo laiko ir dozės tikriausiai turi padidėjusi ezomeprazolo absorbcija kartotinai vartojant naprokseno/ezomeprazolo (žr. „Absorbcija“).

Ypatingos populiacijos

Sutrikusi inkstų funkcija

Naprokseno/ezomeprazolo farmakokinetika pacientų, kurių inkstų funkcija sutrikusi, organizme netirta.

Naproksenas
Naprokseno farmakokinetika asmenų, kurių inkstų funkcija sutrikusi, organizme netirta.

Daugiausia naprokseno, jo metabolitų ir konjugatų išskiriama per inkstus, todėl naprokseno metabolitai gali kauptis inkstų nepakankamumu sergančių pacientų organizme. Esant sunkiam inkstų funkcijos sutrikimui, naprokseno eliminacija būna lėtesnė. Esant sunkiam inkstų funkcijos sutrikimui (kreatinino klirensas < 30 ml/min.), naprokseno/ezomeprazolo vartoti draudžiama (žr. 4.3 skyrių).

Ezomeprazolas
Ezomeprazolo tyrimų su pacientais, kurių inkstų funkcija sutrikusi, neatlikta. Per inkstus išskiriami ezomeprazolo metabolitai, bet ne nepakitęs ezomeprazolas, todėl ezomeprazolo eliminacijos pokyčiai dėl inkstų funkcijos sutrikimo nėra tikėtini.

Sutrikusi kepenų funkcija

Naprokseno/ezomeprazolo farmakokinetika pacientų, kurių kepenų funkcija sutrikusi, organizme netirta.

Naproksenas
Naprokseno farmakokinetika asmenų, kurių kepenų funkcija sutrikusi, organizme netirta.

Dėl lėtinės alkoholinės kepenų ligos ir tikriausiai kitų cirozės formų sumažėja bendra, tačiau padidėja prie baltymų neprisijungusio naprokseno koncentracija plazmoje. Šių duomenų reikšmė naprokseno /ezomeprazolo dozavimui nežinoma, tačiau tokiems pacientams racionalu skirti mažiausią veiksmingą dozę.

Ezomeprazolas
Ezomeprazolo metabolizmas pacientų, kuriems yra lengvas ar vidutinio sunkumo kepenų funkcijos sutrikimas, organizme gali būti sutrikęs. Pacientų, kuriems yra sunkus kepenų funkcijos sutrikimas, organizme metabolizmas būna lėtesnis, todėl ezomeprazolo AUC padidėja 2 kartus.
Pacientams, sergantiems sunkiu kepenų nepakankamumu, naprokseno/ezomeprazolo vartoti draudžiama (žr. 4.3 skyrių).

Senyviems pacientams

Specifinių naprokseno/ezomeprazolo farmakokinetikos vyresnių kaip 65 metų pacientų organizme duomenų nėra.

Naproksenas
Tyrimų duomenys rodo, kad bendra naprokseno koncentracija plazmoje senyviems pacientams būna tokia pati, tačiau jo neprisijungusi frakcija – didesnė; vis dėlto neprisijungusi frakcija sudaro < 1 % visos naprokseno koncentracijos. Šio skirtumo klinikinė reikšmė neaiški, tačiau didesnė laisvojo naprokseno koncentracija gali būti susijusi su dažnesniais nepageidaujamais reiškiniais kai kuriems senyviems pacientams vartojant konkrečią dozę.

Ezomeprazolas
Ezomeprazolo metabolizmas senyvų (71–80 metų) pacientų organizme reikšmingai nesiskiria.

Lėti CYP2C19 metabolizuotojai

Ezomeprazolas.
Maždaug 3 % žmonių neturi funkcionuojančio CYP2C19 fermento ir yra vadinami lėtaisiais metabolizuotojais. Pagrindinis ezomeprazolo metabolizmo katalizatorius jų organizme tikriausiai yra CYP3A4. Kartotinai vartojant 40 mg ezomeprazolo vieną kartą per parą, vidutinis AUC lėtų metabolizuotojų plazmoje būna maždaug 100 % didesnis negu turinčių funkcionuojantį CYP2C19 fermentą asmenų (ekstensyvių metabolizuotojų). Vidutinė didžiausia ezomeprazolo koncentracija jų plazmoje būna maždaug 60 % didesnė.

Šie duomenys įtakos naprokseno/ezomeprazolo dozavimui neturi.

Lytis

Ezomeprazolas
Išgėrus vieną 40 mg ezomeprazolo dozę, vidutinis AUC moterų plazmoje būna maždaug 30 % didesnis negu vyrų. Kartotinai vartojant šio vaistinio preparato vieną kartą per parą, su lytimi susijusių skirtumų nenustatyta. Šie duomenys įtakos naprokseno/ezomeprazolo dozavimui neturi.

[bookmark: _Toc129243114][bookmark: _Toc129243239]5.3	Ikiklinikinių saugumo tyrimų duomenys

Šių veikliųjų medžiagų derinio ikiklinikinių tyrimų duomenų nėra. Taip pat nėra sąveikos tarp naprokseno ir ezomeprazolo duomenų, kurie rodytų su deriniu susijusį nepageidaujamą anksčiau nežinomą ar sinerginį farmakologinį poveikį, farmakotoksikokinetines savybes, toksinį poveikį, fizikocheminę sąveiką arba su toleravimu susijusias problemas.

Naproksenas
Įprastų genotoksiškumo, galimo kancerogeniškumo, toksinio poveikio embrionui ir vaisiui bei vaisingumui ikiklinikinių tyrimų duomenys specifinio pavojaus žmogui nerodo. Pagrindiniai duomenys, gauti tiriant kartotinai per burną duodamų didelių dozių toksinį poveikį gyvūnams, buvo virškinimo trakto sudirginimas ir inkstų pažeidimas (jie abu laikomi susijusiais su prostaglandinų sintezės slopinimu). Perinatalinių ir postnatalinių tyrimų metu žiurkėms trečiąjį vaikingumo laikotarpio trimestrą per burną duotas naproksenas apsunkino atsivedimą. Tai yra žinomas šios grupės junginių poveikis.

Ezomeprazolas
Įprastų kartotinių dozių toksiškumo, genotoksiškumo ir toksinio poveikio reprodukcijai ikiklinikinių tyrimų duomenys specifinio pavojaus žmogui nerodo. Su žiurkėmis atlikti raceminio mišinio kancerogeninio poveikio tyrimai parodė skrandžio enterochromatofininių ląstelių hiperplaziją ir karcinoidų. Tokio poveikio žiurkių skrandžiui priežastis yra skrandžio rūgšties gamybos sumažėjimo sukelta ilgalaikė stipriai išreikšta hipergastrinemija. Toks poveikis pasireiškia žiurkėms ilgai duodant skrandžio rūgšties sekrecijos inhibitorių.


[bookmark: _Toc129243115][bookmark: _Toc129243240]6.	FARMACINĖ INFORMACIJA

[bookmark: _Toc129243116][bookmark: _Toc129243241]6.1	Pagalbinių medžiagų sąrašas

Tabletės šerdis
Kroskarmeliozės natrio druska
Magnio stearatas
Mikrokristalinė celiuliozė
Povidonas K90
Bevandenis koloidinis silicio dioksidas

Tabletės dangalas
Karnaubo vaškas
Glicerolio monostearatas
Hipromeliozė
Geltonasis geležies oksidas (E172)
Makrogolis 8 000
Metakrilo rūgšties ir etilakrilato 1:1 kopolimero 30 % dispersija
Polidekstrozė
Polisorbatas 80
Titano dioksidas (E171)
Trietilo citratas

Spausdinimo dažai
Amonio hidroksidas
Izopropilo alkoholis
Juodasis geležies oksidas (E172)
N-butilo alkoholis
Propilenglikolis
Šelakas

[bookmark: _Toc129243117][bookmark: _Toc129243242]6.2	Nesuderinamumas

Duomenys nebūtini.

[bookmark: _Toc129243118][bookmark: _Toc129243243]6.3	Tinkamumo laikas

2 metai.

[bookmark: _Toc129243119][bookmark: _Toc129243244]6.4	Specialios laikymo sąlygos

Laikyti žemesnėje kaip 30 °C temperatūroje. 

Laikyti gamintojo pakuotėje, kad vaistinis preparatas būtų apsaugotas nuo drėgmės.

[bookmark: _Toc129243120][bookmark: _Toc129243245]6.5	Talpyklės pobūdis ir jos turinys

OPA/Al/ PVC-Al lizdinės plokštelės.
Pakuotės dydžiai: 10, 20, 30, 60 arba 100 modifikuoto atpalaidavimo tablečių.

Gali būti tiekiamos ne visų dydžių pakuotės.

[bookmark: _Toc129243121][bookmark: _Toc129243246]6.6	Specialūs reikalavimai atliekoms tvarkyti

Nesuvartotą vaistinį preparatą ar atliekas reikia tvarkyti laikantis vietinių reikalavimų.


7. REGISTRUOTOJAS

Orion Corporation
Orionintie 1
FI-02200 Espoo
Suomija


8. REGISTRACIJOS PAŽYMĖJIMO NUMERIS (-IAI)

LT/1/26/6133/001 – N10
LT/1/26/6133/002 – N20
LT/1/26/6133/003 – N30
LT/1/26/6133/004 – N60
LT/1/26/6133/005 – N100


9. REGISTRAVIMO / PERREGISTRAVIMO DATA

Registravimo data 2026 m. rugpjūčio 31 d.


10. TEKSTO PERŽIŪROS DATA

2026 m. rugpjūčio 31 d.

Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

REGISTRACIJOS SĄLYGOS

A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

B.	TIEKIMO IR VARTOJIMO SĄLYGOS AR APRIBOJIMAI


A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ 

Gamintojo (-ų), atsakingo (-ų) už serijų išleidimą, pavadinimas (-ai) ir adresas (-ai)

Orion Corporation Orion Pharma
Orionintie 1
FI-02200 Espoo
Suomija

arba

Orion Corporation Orion Pharma
Joensuunkatu 7
FI-24100 Salo
Suomija

Su pakuote pateikiamame lapelyje nurodomas gamintojo, atsakingo už konkrečios serijos išleidimą, pavadinimas ir adresas


[bookmark: _Toc129243130][bookmark: _Toc129243255]B.	TIEKIMO IR VARTOJIMO SĄLYGOS AR APRIBOJIMAI

Receptinis vaistinis preparatas.


























III PRIEDAS

ŽENKLINIMAS IR PAKUOTĖS LAPELIS
























A. ŽENKLINIMAS


INFORMACIJA ANT IŠORINĖS PAKUOTĖS

KARTONO DĖŽUTĖ


1.	VAISTINIO PREPARATO PAVADINIMAS

Naproxen/Esomeprazole Orion 500 mg/20 mg modifikuoto atpalaidavimo tabletės
naproxenum/esomeprazolum


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

1 tabletėje: 500 mg naprokseno ir ezomeprazolo magnio druskos trihidrato, atitinkančio 20 mg ezomeprazolo.


3.	PAGALBINIŲ MEDŽIAGŲ SĄRAŠAS


4.	FARMACINĖ FORMA IR KIEKIS PAKUOTĖJE

modifikuoto atpalaidavimo tabletė

10 tablečių
20 tablečių
30 tablečių
60 tablečių
100 tablečių


5.	VARTOJIMO METODAS IR BŪDAS (-AI)

Vartoti per burną.
Prieš vartojimą perskaitykite pakuotės lapelį.

Tabletės negalima kramtyti.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


8.	TINKAMUMO LAIKAS

EXP: {mm/MMMM}


9.	SPECIALIOS LAIKYMO SĄLYGOS

Laikyti žemesnėje kaip 30 °C temperatūroje. Laikyti gamintojo pakuotėje, kad vaistas būtų apsaugotas nuo drėgmės.


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11.	REGISTRUOTOJO PAVADINIMAS IR ADRESAS

Orion Corporation
Orionintie 1
FI-02200 Espoo
Suomija


12.	REGISTRACIJOS PAŽYMĖJIMO NUMERIS (-IAI)

LT/1/26/6133/001 – N10
LT/1/26/6133/002 – N20
LT/1/26/6133/003 – N30
LT/1/26/6133/004 – N60
LT/1/26/6133/005 – N100


13.	SERIJOS NUMERIS

Lot: {numeris}


14.	PARDAVIMO (IŠDAVIMO) TVARKA

Receptinis vaistas.


15.	VARTOJIMO INSTRUKCIJA


16.	INFORMACIJA BRAILIO RAŠTU 

naproxen/esomeprazole orion


17.	UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi.


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

PC {numeris}
SN {numeris}
NN {numeris}

MINIMALI INFORMACIJA ANT LIZDINIŲ PLOKŠTELIŲ ARBA DVISLUOKSNIŲ JUOSTELIŲ

LIZDINĖ PLOKŠTELĖ


1.	VAISTINIO PREPARATO PAVADINIMAS

Naproxen/Esomeprazole Orion 500 mg/20 mg modifikuoto atpalaidavimo tabletės
naproxenum/esomeprazolum


2.	REGISTRUOTOJO PAVADINIMAS

Orion Corporation


3.	TINKAMUMO LAIKAS

EXP: {mm/MMMM}


4.	SERIJOS NUMERIS

Lot: {numeris}


5.	KITA


























B. PAKUOTĖS LAPELIS

Pakuotės lapelis: informacija pacientui

Naproxen/Esomeprazole Orion 500 mg/20 mg modifikuoto atpalaidavimo tabletės
naproksenas/ezomeprazolas


Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?
1.	Kas yra Naproxen/Esomeprazole Orion ir kam jis vartojamas
2.	Kas žinotina prieš vartojant Naproxen/Esomeprazole Orion
3.	Kaip vartoti Naproxen/Esomeprazole Orion
4.	Galimas šalutinis poveikis
5.	Kaip laikyti Naproxen/Esomeprazole Orion
6.	Pakuotės turinys ir kita informacija


1.	Kas yra Naproxen/Esomeprazole Orion ir kam jis vartojamas

Kas yra Naproxen/Esomeprazole Orion
Naproxen/Esomeprazole Orion sudėtyje yra du skirtingi vaistai, vadinami naproksenu ir ezomeprazolu. Abu jie veikia skirtingai:
· naproksenas priklauso nesteroidinių vaistų nuo uždegimo (NVNU) grupei. Jis malšina skausmą ir slopina uždegimą;
· ezomeprazolas priklauso protonų siurblio inhibitoriais vadinamų vaistų grupei. Jis mažina rūgšties kiekį skrandyje.
Ezomeprazolas padeda sumažinti opų ir skrandžio sutrikimų išsivystymo riziką pacientams, kuriems reikia vartoti NVNU.

Kam vartojamas Naproxen/Esomeprazole Orion
Naproxen/Esomeprazole Orion vartojamas šių ligų simptomams palengvinti suaugusiesiems:
· osteoartrito;
· reumatoidinio artrito;
· ankilozinio spondilito.

Naproxen/Esomeprazole Orion padeda malšinti skausmą, sumažinti patinimą, paraudimą ir karštį (uždegimą).

Šio vaisto skiriama tais atvejais, kai manoma, kad mažesnė NVNU dozė neturėtų numalšinti skausmo ir yra skrandžio ar pradinės plonosios žarnos dalies (dvylikapirštės žarnos) opos rizika vartojant NVNU.


2.	Kas žinotina prieš vartojant Naproxen/Esomeprazole Orion

Naproxen/Esomeprazole Orion vartoti draudžiama, jeigu:
· yra alergija (padidėjęs jautrumas) naproksenui;
· yra alergija ezomeprazolui arba kitiems protonų siurblio inhibitoriams;
· yra alergija bet kuriai pagalbinei šio vaisto medžiagai (jos išvardytos 6 skyriuje);
· acetilsalicilo rūgštis (aspirinas), naproksenas, kitas NVNU (pvz., ibuprofenas, diklofenakas) arba ciklooksigenazės-2 (COX-2) inhibitorius (pvz., celekoksibas, etorikoksibas) buvo sukėlęs astmos (dusulio) priepuolį arba alerginę reakciją, pvz., niežulį arba odos išbėrimą (dilgėlinę);
· paskutinius 3 nėštumo mėnesius;
· Jums yra sunkių kepenų, inkstų arba širdies sutrikimų;
· Jūs turite skrandžio arba žarnų opą;
· Jums yra bet koks kraujavimo sutrikimas arba Jums pasireiškė stiprus ir netikėtas kraujavimas;
· vartojate vaisto, vadinamo atazanaviru arba nelfinaviru (jų skiriama ŽIV infekcijai gydyti);
· Jums kada nors po Naproxen/Esomeprazole Orion ar kitų susijusių vaistų vartojimo yra pasireiškęs sunkus odos išbėrimas ar lupimasis, pūslėtumas ir (arba) burnos opos.

Nevartokite Naproxen/Esomeprazole Orion, jeigu Jums tinka kuris nors iš anksčiau išvardytų punktų. Jeigu dėl to abejojate, prieš pradėdami vartoti Naproxen/Esomeprazole Orion, pasitarkite su gydytoju arba vaistininku. 

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Naproxen/Esomeprazole Orion.

Naproxen/Esomeprazole Orion gali maskuoti kitų ligų simptomus, todėl negalima vartoti šio vaisto ir būtina nedelsiant pasitarti su gydytuoju, jeigu prieš pradedant jo vartoti arba jo vartojant pasireiškia kuris nors iš toliau išvardytų sutrikimų:
· be priežasties labai mažėja kūno svoris arba sutrinka rijimas;
· pradedate vemti maistu arba krauju;
· tuštinatės juodomis arba su kraujo dėmėmis išmatomis.
Jeigu Jums yra kuris nors iš išvardytų sutrikimų arba dėl to abejojate, tai, prieš pradėdami vartoti šio vaisto, pasitarkite su gydytoju arba vaistininku.

Pasitarkite su gydytoju arba vaistininku, prieš pradėdami vartoti šio vaisto, jeigu:
· sergate žarnų uždegimu (Krono (Crohn) liga arba opiniu kolitu);
· Jums yra kokių nors kepenų ar inkstų sutrikimų arba esate senyvo amžiaus;
· vartojate kitų vaistų, pavyzdžiui, kortikosteroidų per burną, varfarino, klopidogrelio, selektyvių serotonino reabsorbcijos inhibitorių, acetilsalicilo rūgšties (aspirino) arba NVNU, įskaitant ciklooksigenazės‑2 inhibitorius (žr. skyrių „Kiti vaistai ir Naproxen/Esomeprazole Orion“);
· Jums kada nors pasireiškė odos reakcija po gydymo vaistu, panašiu į ezomeprazolą (jo yra Naproxen/Esomeprazole Orion sudėtyje), kuriuo mažinamas skrandžio rūgštingumas;
· Jums bus atliekamas specialus kraujo tyrimas (dėl chromogranino A).

Jeigu Jums tinka kuris nors iš anksčiau išvardytų punktų arba dėl to abejojate, tai, prieš pradėdami vartoti šio vaisto, pasitarkite su gydytoju arba vaistininku.

Jeigu Jums anksčiau buvo skrandžio opa arba kraujavimas, apie tai pasakykite gydytojui. Gydytojas paprašys pranešti jam apie Jums pasireiškusį bet kokį neįprastą simptomą, susijusį su skrandžiu (pvz., skausmą).

Tokie vaistai kaip Naproxen/Esomeprazole Orion gali būti susiję su nežymiu širdies priepuolio (miokardo infarkto) ar insulto rizikos padidėjimu. Rizika labiau tikėtina vartojant dideles dozes ir gydantis ilgai. Nevartokite didesnės šio vaisto dozės negu rekomenduojama ir ilgiau negu nurodyta.

Naproxen/Esomeprazole Orion sudėtyje yra NVNU naprokseno. Kad sumažinti šalutinio poveikio riziką, naprokseno, kaip ir visų NVNU, turi būti vartojama mažiausia veiksminga dozė trumpiausią laiką. Todėl Jūsų gydytojas reguliariai įvertins, ar Naproxen/Esomeprazole Orion Jums vis dar tinka.

Naproxen/Esomeprazole Orion netinka greitam ūmaus skausmo malšinimui, nes turi praeiti keletas valandų, kol skausmą malšinanti medžiaga naproksenas patenka į Jūsų kraują.

Be to, prieš pradėdami vartoti šio vaisto, pasitarkite su gydytoju, jeigu yra bet kokių širdies sutrikimų, buvo ištikęs insultas arba manote, kad Jums gali būti padidėjusi šių sutrikimų rizika. Šių sutrikimų rizika gali būti didesnė, jeigu:
· yra padidėjęs kraujospūdis;
· yra kraujotakos arba kraujo krešėjimo sutrikimų;
· sergate cukriniu diabetu;
· padidėjusi cholesterolio koncentracija Jūsų kraujyje;
· rūkote.

Vartojant protonų siurblio inhibitoriaus (jo yra Naproxen/Esomeprazole Orion sudėtyje), ypač ilgiau kaip 1 metus, gali nežymiai padidėti šlaunikaulio, riešo ir stuburo lūžių rizika. Jeigu sergate osteoporoze arba vartojate kortikosteroidų, kurie taip pat gali padidinti osteoporozės riziką, apie tai pasakykite gydytojui.

Šis vaistas gali turėti įtakos tam, kaip Jūsų organizmas įsisavina vitaminą B12, ypač jeigu Jums reikia jį vartoti ilgą laiką. Kreipkitės į gydytoją, jeigu pastebėjote bet kurį iš šių simptomų, kurie gali rodyti mažą vitamino B12 kiekį:
· didelis nuovargis ar energijos stoka;
· dilgčiojimas;
· skausmingas ar paraudęs liežuvis, burnos opos;
· raumenų silpnumas;
· sutrikęs regėjimas;
· atminties sutrikimai, sumišimas, depresija.

Jeigu Jums išbertų odą, ypač saulės apšviestose vietose, kuo skubiau pasakykite apie tai savo gydytojui, kadangi Jums gali tekti nutraukti gydymą Naproxen/Esomeprazole Orion. Taip pat nepamirškite pasakyti, jeigu Jums pasireiškia bet koks kitas nepageidaujamas poveikis, toks kaip sąnarių skausmas.

Pacientams, vartojusiems ezomeprazolo, pasitaikė sunkaus odos išbėrimo atvejų (taip pat žr. 4 skyrių). Tai gali būti burnos ertmės, gerklės, nosies ir lytinių organų opos bei konjunktyvitas (jam pasireiškus, parausta ir patinsta akys). Šių sunkaus pobūdžio odos išbėrimų dažnai atsiranda po į gripą panašių simptomų, pvz., karščiavimo, galvos ir kūno skausmų. Išbėrimas gali apimti didelę kūno dalį, kartu gali susidaryti pūslių ir luptis oda.
Jeigu vartojant šio vaisto ar per kelias savaites vėliau Jus išbertų arba pasireikštų kuris nors iš šių odos pažeidimo simptomų, nedelsdami nutraukite šio vaisto vartojimą ir kreipkitės į gydytoją.

Vartojant Naproxen/Esomeprazole Orion pranešta apie sunkias odos reakcijas, įskaitant Stivenso-Džonsono (Stevens-Johnson) sindromą, toksinę epidermio nekrolizę, reakciją į vaistą su eozinofilija ir sisteminiais simptomais (DRESS sindromas). Jeigu pastebėtumėte kokių nors su šiomis sunkiomis odos reakcijomis susijusių simptomų, nurodytų 4 skyriuje, nutraukite Naproxen/Esomeprazole Orion vartojimą ir nedelsdami kreipkitės medicininės pagalbos.

Vartojant Naproxen/Esomeprazole Orion gali pasireikšti inkstų uždegimas. Požymiai ir simptomai gali būti sumažėjęs šlapimo kiekis arba kraujas šlapime ir (arba) padidėjusio jautrumo reakcijos, tokios kaip karščiavimas, išbėrimas ir sąnarių sustingimas. Apie tokius požymius turite pranešti gydančiam gydytojui.

Vaikams ir paaugliams
Vaikams ir 18 metų arba jaunesniems paaugliams Naproxen/Esomeprazole Orion vartoti nerekomenduojama.

Kiti vaistai ir Naproxen/Esomeprazole Orion
Jeigu vartojate ar neseniai vartojote kitų vaistų, įskaitant įsigytus be recepto ir augalinius vaistus, arba dėl to nesate tikri, apie tai pasakykite gydytojui arba vaistininkui. Tai svarbu dėl to, kad Naproxen/Esomeprazole Orion gali paveikti kai kurių kitų vaistų veiksmingumą, o kai kurie kiti vaistai – Naproxen/Esomeprazole Orion veiksmingumą.

Nevartokite šio vaisto ir pasakykite gydytojui arba vaistininkui, jeigu vartojate:
· atazanaviro arba nelfinaviro (šių vaistų skiriama ŽIV infekcijai gydyti).

Pasakykite gydytojui arba vaistininkui, jeigu vartojate kurio nors iš šių vaistų:
· acetilsalicilo rūgšties (aspirino) – vaisto, vartojamo skausmui malšinti arba siekiant išvengti kraujo krešulių formavimosi (vis dėlto kartu su maža acetilsalicilo rūgšties (aspirino) doze Naproxen/Esomeprazole Orion vis dar galima vartoti);
· kitų NVNU, įskaitant ciklooksigenazės‑2 inhibitorius;
· tam tikrų kitų vaistų, pvz., ketokonazolo, itrakonazolo, pozakonazolo arba vorikonazolo (jų skiriama grybelių sukeltoms infekcinėms ligoms gydyti);
· erlotinibo arba kito tos pačios grupės vaisto nuo vėžio;
· kolestiramino (jo skiriama cholesterolio koncentracijai mažinti);
· klaritromicino (jo skiriama infekcinėms ligoms gydyti);
· chinolonų grupės antibiotikų (infekcinėms ligoms gydyti), pvz., ciprofloksacino arba moksifloksacino;
· diazepamo (jo skiriama nerimui šalinti, raumenims atpalaiduoti ir epilepsijai gydyti);
· hidantoinų, pvz., fenitoino (jų skiriama epilepsijai gydyti). 
· ličio (jo skiriama kai kurių rūšių depresijai gydyti);
· metotreksato (jo skiriama reumatoidiniam artritui, žvynelinei ir vėžiui gydyti);
· probenecido (jo skiriama podagrai gydyti);
· selektyvių serotonino reabsorbcijos inhibitorių (jų skiriama didžiajai depresijai ir nerimo sutrikimui gydyti);
· ciklosporino arba takrolimuzo (vaistų, vartojamų imuninėms reakcijoms slopinti);
· digoksino (jo skiriama širdies sutrikimams gydyti);
· sulfonilkarbamidų, pvz., glimepirido (geriamųjų vaistų cukraus koncentracijai kraujyje reguliuoti sergant cukriniu diabetu);
· vaistų padidėjusiam kraujospūdžiui mažinti: diuretikų (pvz., furozemido arba hidrochlorotiazido), angiotenziną konvertuojančio fermento inhibitorių (pvz., enalaprilio), angiotenzino II receptorių antagonistų (pvz., losartano) arba beta adrenoblokatorių (pvz., propranololio);
· kortikosteroidų, pvz., hidrokortizono ar prednizolono (vartojamų uždegimui slopinti);
· kraujo krešėjimą slopinančių vaistų, pvz., varfarino, dikumarolio, heparino arba klopidogrelio;
· rifampicino (vartojamo tuberkuliozei gydyti);
· jonažolės (Hypericum perforatum) preparatų (jų vartojama lengvai depresijai gydyti);
· cilostazolo (vartojamo malšinti kojų skausmui, pasireiškusiam dėl sutrikusios kraujotakos).

Jeigu Jums tinka kuris nors iš pirmiau išvardytų punktų arba dėl to abejojate, tai, prieš pradėdami vartoti Naproxen/Esomeprazole Orion, pasitarkite su gydytoju arba vaistininku.

Naproxen/Esomeprazole Orion vartojimas su maistu ir gėrimais
Valgio metu Naproxen/Esomeprazole Orion vartoti negalima, kadangi maistas gali susilpninti ir (arba) uždelsti Naproxen/Esomeprazole Orion poveikį. Vartokite šias tabletes likus ne mažiau kaip 30 minučių iki valgio.

Nėštumas, žindymo laikotarpis ir vaisingumas
Jeigu esate nėščia arba žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju arba vaistininku.

Nėštumas
Naproxen/Esomeprazole Orion draudžiama vartoti paskutinius 3 nėštumo mėnesius, nes tai gali pakenkti vaisiui arba sukelti problemų gimdymo metu. Šis vaistas vaisiui gali sukelti inkstų ir širdies sutrikimų. Jis gali turėti įtakos Jūsų ir Jūsų kūdikio polinkiui kraujuoti ir pavėlinti gimdymą arba pailginti jo trukmę. Pirmuosius 6 nėštumo mėnesius Naproxen/Esomeprazole Orion vartoti negalima, nebent tai neabejotinai būtina ir taip pataria gydytojas. Jeigu šiuo laikotarpiu arba tuo metu, kai bandote pastoti, Jums reikia gydymo šiuo vaistu, reikia vartoti mažiausią jo dozę ir kaip įmanoma trumpiau. Jei po 20-os nėštumo savaitės Naproxen/Esomeprazole Orion vartojama daugiau kaip kelias dienas, jis gali sukelti vaisiui inkstų sutrikimų, dėl kurių gali sumažėti vaisiaus vandenų (oligohidramnionas) arba susiaurėti kraujagyslė vaisiaus širdyje (ductus arteriosus). Jeigu gydymą reikia tęsti ilgiau nei kelias dienas, gydytojas gali rekomenduoti atlikti papildomą stebėseną.

Žindymo laikotarpis
Negalima vartoti Naproxen/Esomeprazole Orion kūdikio žindymo laikotarpiu, kadangi nedidelis šio vaisto kiekis gali patekti į gydytos moters pieną. Taip pat Naproxen/Esomeprazole Orion nevartokite, jeigu planuojate žindyti kūdikį.

Vaisingumas
Vartojant Naproxen/Esomeprazole Orion gali būti sunkiau pastoti. Jeigu planuojate pastoti arba Jums sunku pastoti, apie tai pasakykite gydytojui.

Vairavimas ir mechanizmų valdymas
Vartojant Naproxen/Esomeprazole Orion gali svaigti galva arba regėjimas tapti neryškus. Taip atsitikus negalima vairuoti, valdyti mechanizmų ar mašinų.

Naproxen/Esomeprazole Orion sudėtyje yra natrio
Šio vaisto kiekvienoje tabletėje yra mažiau kaip 1 mmol (23 mg) natrio, t. y. jis beveik neturi reikšmės.


3.	Kaip vartoti Naproxen/Esomeprazole Orion

Visada vartokite šį vaistą tiksliai, kaip nurodė gydytojas. Jeigu abejojate, kreipkitės į gydytoją arba vaistininką.

Šio vaisto vartojimas
· Tabletę reikia nuryti nepažeistą, užgeriant vandeniu. Jos negalima kramtyti, padalyti ar smulkinti. Kad vaistas veiktų tinkamai, yra svarbu tabletę išgerti nepažeistą.
· Vartokite tabletes likus ne mažiau kaip 30 minučių iki valgio. Maistas gali sumažinti Naproxen/Esomeprazole Orion apsauginį poveikį Jūsų skrandžiui ir žarnynui. Be to, maistas gali gerokai uždelsti skausmo ir uždegimo palengvinimą.
· Jeigu šio vaisto vartojate ilgai (ypač jeigu ilgiau kaip vienerius metus), Jūsų būklę stebės gydytojas.

Kiek vaisto vartoti
· Vartokite vieną tabletę du kartus per parą tiek laiko, kiek nurodė gydytojas.
· Naproxen/Esomeprazole Orion yra tiekiamas tik 500 mg/20 mg tabletėmis. Jeigu gydytojas mano, kad tokia dozė Jums netinka, jis gali paskirti kitą gydymą.

Ką daryti pavartojus per didelę Naproxen/Esomeprazole Orion dozę
Pavartojus per didelę Naproxen/Esomeprazole Orion dozę, nedelsiant pasitarkite su gydytoju arba vaistininku. Perdozavimo simptomai gali būti letargija (būsena, kai žmogus tampa vangus, mieguistas ir sunkiai reaguojantis į aplinką), svaigulys, mieguistumas, skausmas ir (arba) diskomfortas viršutinėje pilvo dalyje, rėmuo, nevirškinimas, pykinimas, kepenų sutrikimai (nustatomi pagal kraujo tyrimą), inkstų sutrikimai (jie gali būti sunkūs), padidėjęs rūgšties kiekis kraujyje, minčių susipainiojimas, vėmimas, kraujavimas iš skrandžio ar žarnų, padidėjęs kraujospūdis, pasunkėjęs kvėpavimas, koma (būsena, kai žmogus visiškai nereaguoja į išorinius dirgiklius (skausmą, garsą, šviesą) ir negali būti pažadintas), ūminės alerginės reakcijos (dėl jų gali pasireikšti dusulys, berti odą, patinti veidas ir / ar gerklė, ištikti kolapsas) ir nekontroliuojami kūno judesiai.

Pamiršus pavartoti Naproxen/Esomeprazole Orion
· Pamiršus pavartoti dozę, ją išgerkite iš karto prisiminę. Vis dėlto jeigu jau beveik laikas gerti kitą dozę, užmirštą dozę praleiskite.
· Negalima vartoti dvigubos dozės (dviejų dozių iš karto) norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. Vartojant šio vaisto gali pasireikšti toliau išvardytas šalutinis poveikis.

Nutraukite Naproxen/Esomeprazole Orion vartojimą ir nedelsdami kreipkitės į gydytoją, pastebėję bent vieną iš toliau išvardytų sunkių šalutinių poveikių, kadangi Jums gali būti reikalingas skubus medicininis gydymas:
· staiga prasidėjęs dusulys, lūpų, liežuvio, gerklės ar viso kūno tinimas, išbėrimas, alpimas ar pasunkėjęs rijimas (sunki alerginė reakcija);
· tam tikra odos alerginė reakcija, vadinama vaistų sukeltu lokaliu odos bėrimu; ji paprastai pasikartoja toje (-ose) vietoje (-ose), kur vaisto vartojama pakartotinai, ir gali pasireikšti apvaliais ar ovalo formos odos paraudimais ir patinimais, pūslelėmis (dilgėline), niežėjimu;
· staiga prasidėjęs sunkaus pobūdžio išbėrimas arba odos paraudimas su pūslėmis ar lupimusi, kuris gali pasireikšti ir per kelias savaites baigus vartoti šį vaistą. Be to, gali atsirasti sunkaus pobūdžio pūslių ir prasidėti kraujavimas lūpose, akyse, burnos ar nosies ertmėje ir lytiniuose organuose. Odos išbėrimas gali progresuoti iki sunkaus išplitusio odos pažeidimo (epidermio ir paviršinės gleivinės lupimosi), kurio pasekmės gali būti pavojingos gyvybei. Tai gali būti daugiaformė eritema, Stivenso-Džonsono (Stevens-Johnson) sindromas, toksinė epidermio nekrolizė arba reakcija į vaistą su eozinofilija ir sisteminiais simptomais. Šie sutrikimai yra labai reti (gali pasireikšti rečiau kaip 1 iš 10 000 asmenų);
· pageltusi oda ar akių obuoliai, patamsėjęs šlapimas ir nuovargis, kurie gali būti kepenų funkcijos sutrikimo simptomai;
· tokie vaistai kaip Naproxen/Esomeprazole Orion gali būti susiję su nežymiu miokardo infarkto (širdies priepuolio) ar insulto rizikos padidėjimu. Jų požymiai yra krūtinės skausmas, plintantis į kaklą, pečius ir žemyn kaire ranka, sutrikusi orientacija, raumenų silpnumas ar tirpimas, kurie gali apimti tik vieną kūno pusę; 
· tuštinatės juodomis lipniomis išmatomis arba viduriuojate kraujuotomis išmatomis;
· vėmalai, kuriuose yra kraujo arba į kavos tirščius panašių tamsių dalelių;
· išplitęs išbėrimas, pakilusi kūno temperatūra, padidėjęs kepenų fermentų aktyvumas, pakitę kraujo rodikliai (eozinofilija), padidėję limfmazgiai ir kiti kūno organų pažeidimai (reakcija į vaistą su eozinofilija ir sisteminiais simptomais, kuri dar vadinama DRESS sindromu). Taip pat žr. 2 skyrių.

Kiek įmanoma greičiau pasakykite gydytojui, jeigu Jums pasireikštų kuris nors iš toliau išvardytų šalutinių poveikių.

Retais atvejais Naproxen/Esomeprazole Orion gali paveikti baltuosius kraujo kūnelius ir susilpninti imunitetą.

Jeigu Jums pasireikštų infekcinė liga, kurios simptomai yra karščiavimas ir labai pablogėjusi bendra būklė arba karščiavimas ir lokalios infekcijos simptomai (tokie kaip kaklo, gerklės ar burnos ertmės skausmas arba pasunkėjęs šlapinimasis), kuo skubiau pasikonsultuokite su gydytoju, kad jis galėtų atlikti kraujo tyrimą ir ištirti, ar neišnyko baltieji kraujo kūneliai (t. y. ar nepasireiškė agranulocitozė). Svarbu gydytojui pateikti informaciją apie Jūsų šiuo metu vartojamus vaistus.

Kitas galimas šalutinis poveikis išvardytas toliau.

Dažni šalutinio poveikio reiškiniai (gali pasireikšti rečiau kaip 1 iš 10 asmenų)
· galvos skausmas;
· nuovargis;
· troškulys;
· bloga nuotaika;
· oro stoka;
· padidėjęs prakaitavimas;
· odos niežulys ir odos išbėrimas;
· galvos svaigimas (vertigo);
· raudonos, purpurinės ar kitokios dėmės arba kraujosruvos odoje;
· pykinimas ar vėmimas;
· juntamas širdies plakimas (palpitacijos);
· sutrikęs miegas ar miego sutrikimai (nemiga);
· klausos sutrikimas ar ūžesys (tinnitus);
· svaigulys, apsnūdimas ar apsvaigimas;
· plaštakų, pėdų ir kulkšnių patinimas (edema);
· burnos ertmės uždegimas;
· regėjimo sutrikimai;
· viduriavimas, skrandžio skausmas, rėmuo, nevirškinimas, vidurių užkietėjimas, dujų kaupimasis žarnyne (flatulencija);
· skrandžio arba pradinės plonosios žarnos dalies (dvylikapirštės žarnos) opa;
· skrandžio gleivinės uždegimas (gastritas);
· gerybiniai skrandžio polipai.

Nedažni, reti arba labai reti šalutinio poveikio reiškiniai (gali pasireikšti rečiau kaip 1 iš 100 asmenų arba dar rečiau)
· burnos ertmės perštėjimas arba burnos opos;
· regėjimo sutrikimai, pvz., matomo vaizdo neryškumas, konjunktyvitas (jam pasireiškus, parausta ir patinsta akys) ar akių skausmas;
· keisti sapnai;
· mieguistumas;
· padidėjęs cukraus (gliukozės) kiekis kraujyje. Jo simptomai gali būti troškulys ir padidėjęs šlapimo kiekis;
· sumažėjęs cukraus (gliukozės) kiekis kraujyje. Jo simptomai gali būti alkis ar silpnumas, prakaitavimas ir dažnas širdies ritmas;
· koma;
· kraujagyslių uždegimas;
· skrandžio ar žarnų perforacija (prakiurimas);
· sisteminė raudonoji vilkligė – liga, kuria sergant imuninė sistema puola organizmą, todėl skauda sąnarius, beria odą, karščiuojama;
· limfmazgių padidėjimas;
· šlaunikaulio, riešo ar stuburo lūžiai (ilgai vartojant dideles Naproxen/Esomeprazole Orion dozes);
· karščiavimas;
· alpimas;
· sausa burna;
· agresyvumas;
· klausos pablogėjimas;
· astmos priepuolis;
· priepuoliai ar traukuliai;
· menstruacijų sutrikimas;
· svorio pokyčiai;
· plaukų slinkimas (alopecija);
· dilgėlinė;
· sąnarių skausmas (artralgija);
· krūtų padidėjimas vyrams;
· liežuvio skausmas ar patinimas;
· raumenų trūkčiojimas ar drebulys;
· apetito sutrikimai ar skonio pokyčiai;
· raumenų silpnumas ar skausmas (mialgija);
· pailgėjęs kraujo krešėjimo laikas;
· pasunkėjęs pastojimas;
· karščiavimas, paraudimas ar kiti infekcijos požymiai;
· nereguliarus, retas ar labai dažnas širdies ritmas;
· dilgčiojimas (badymo adatomis ir smeigtukais pojūtis);
· pablogėjusi atmintis ar susikaupimas;
· psichomotorinis sujaudinimas, sumišimas, nerimas ar nervingumas;
· prasta bendra savijauta, silpnumas ir energijos stoka;
· kai kurių kūno dalių patinimas ir skausmingumas dėl jose susikaupusio vandens;
· padidėjęs ar mažas kraujospūdis (galimas apalpimas, svaigulys);
· odos išbėrimas ar pūslėtumas, odos jautrumo saulės šviesai padidėjimas;
· matymas, jautimas ar girdėjimas to, ko nėra (haliucinacijos);
· pakitę kraujo tyrimų (pvz., rodančių kepenų funkciją) duomenys (daugiau gali paaiškinti gydytojas);
· infekcija, vadinama pienlige (ją sukelia grybeliai, kurie gali pažeisti žarnas);
· kraujas šlapime ir kitokie inkstų sutrikimai (Jums gali skaudėti nugarą);
· pasunkėjęs kvėpavimas, kuris gali palaipsniui sunkėti toliau (tai gali būti plaučių uždegimo ar plaučių paburkimo vystymosi požymis);
· mažas natrio (druskos) kiekis kraujyje (dėl to gali pasireikšti silpnumas, vėmimas ir mėšlungis);
· meningito simptomai, pvz., karščiavimas, pykinimas ar vėmimas, kaklo sustingimas, galvos skausmas, jautrumas ryškiai šviesai ir sumišimas;
· kasos sutrikimai. Požymiai yra į nugarą plintantis skrandžio skausmas;
· blyškios išmatos, kurios yra sunkaus kepenų sutrikimo (hepatito) požymis. Sunkus kepenų sutrikimas gali sukelti kepenų nepakankamumą ir smegenų sutrikimus;
· storosios žarnos uždegimas (kolitas) arba uždegiminės žarnų ligos (pvz., Krono (Crohn) ligos ar opinio kolito) pasunkėjimas, kurių požymiai yra skrandžio skausmas, viduriavimas, vėmimas ir svorio mažėjimas;
· kraujo sutrikimai, pvz., raudonųjų kraujo ląstelių (mažakraujystė), baltųjų kraujo ląstelių ar kraujo plokštelių kiekio sumažėjimas, dėl kurio gali pasireikšti silpnumas, atsirasti kraujosruvų, prasidėti karščiavimas, stiprus šaltkrėtis, skaudėti gerklę, padidėti infekcijų tikimybė;
· padidėjęs tam tikrų baltųjų kraujo ląstelių kiekis (eozinofilija);
· visų kraujo ląstelių stygius (pancitopenija);
· kraują pumpuojančios širdies veiklos sutrikimas ar kraujagyslių pažeidimas. Požymiai gali būti nuovargis, oro stoka, apalpimas, krūtinės skausmas ar bendras skausmas).

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis)
· jeigu vartojate Naproxen/Esomeprazole Orion ilgiau kaip 3 mėnesius, gali sumažėti magnio kiekis Jūsų kraujyje. Dėl to gali pasireikšti nuovargis, nevalingų raumenų susitraukimų, sutrikti orientacija, prasidėti traukuliai, svaigti galva, padažnėti širdies ritmas. Jeigu pasireikštų kuris nors iš šių simptomų, nedelsdami apie tai pasakykite gydytojui. Sumažėjus magnio kiekiui taip pat gali sumažėti kalio ar kalcio kiekis kraujyje. Gydytojas gali nuspręsti reguliariai tirti magnio kiekį Jūsų kraujyje;
· išbėrimas, galintis pasireikšti kartu su sąnarių skausmu.

Nesijaudinkite dėl šių išvardytų galimų šalutinio poveikio reiškinių. Jums gali nepasireikšti nė vienas iš jų.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Naproxen/Esomeprazole Orion

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Laikyti žemesnėje kaip 30 °C temperatūroje. 

Laikyti gamintojo pakuotėje, kad vaistas būtų apsaugotas nuo drėgmės.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Naproxen/Esomeprazole Orion sudėtis
· Veikliosios medžiagos yra naproksenas ir ezomeprazolas (ezomeprazolo magnio druskos trihidrato pavidalu). Kiekvienoje modifikuoto atpalaidavimo tabletėje yra 500 mg naprokseno ir ezomeprazolo magnio druskos trihidrato, atitinkančio 20 mg ezomeprazolo.
· Pagalbinės medžiagos yra:
Tabletės šerdis: kroskarmeliozės natrio druska, magnio stearatas, mikrokristalinė celiuliozė, povidonas K90, bevandenis koloidinis silicio dioksidas.
Tabletės dangalas: karnaubo vaškas, glicerolio monostearatas, hipromeliozė, geltonasis geležies oksidas (E172), makrogolis 8 000, metakrilo rūgšties ir etilakrilato 1:1 kopolimero 30 % dispersija, polidekstrozė, polisorbatas 80, titano dioksidas (E171), trietilo citratas.
Spausdinimo dažai: amonio hidroksidas, izopropilo alkoholis, juodasis geležies oksidas (E172), n-butilo alkoholis, propilenglikolis, šelakas.

Naproxen/Esomeprazole Orion išvaizda ir kiekis pakuotėje
Geltonos spalvos, ovalios formos plėvele dengtos tabletės (18 mm x 9 mm dydžio), kurių vienoje pusėje juodais dažais užrašyta „NE2“, o kita pusė lygi.

Naproxen/Esomeprazole Orion tiekiamas lizdinėmis plokštelėmis po 10, 20, 30, 60 arba 100 modifikuoto atpalaidavimo tablečių.

Gali būti tiekiamos ne visų dydžių pakuotės.

Registruotojas ir gamintojas
Registruotojas
Orion Corporation
Orionintie 1
FI-02200 Espoo
Suomija

Gamintojas
Orion Corporation Orion Pharma
Orionintie 1
FI-02200 Espoo
Suomija

Orion Corporation Orion Pharma
Joensuunkatu 7
FI-24100 Salo
Suomija

Jeigu apie šį vaistą norite sužinoti daugiau, kreipkitės į vietinį registruotojo atstovą:
UAB „ORION PHARMA“
Tel. +370 5 2769 499
El. paštas: info@orionpharma.lt

Šis vaistas Europos ekonominės erdvės valstybėse narėse registruotas tokiais pavadinimais:
Čekija, Vengrija, Lenkija	Qnipak
Estija				Naproxen/Esomeprazole Orion
Lietuva	Naproxen/Esomeprazole Orion 500 mg/20 mg modifikuoto atpalaidavimo tabletės

Šis pakuotės lapelis paskutinį kartą peržiūrėtas 2026-08-31.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.


3

28
